

**Anul 2023 – numărul 45**

**6 – 10 noiembrie**

******

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 6 – 12 noiembrie 2023 3](#_Toc150757824)

[Selecție de Acte normative apărute în Monitorul Oficial al României în perioada 6 – 10 noiembrie, 2023 4](#_Toc150757825)

[Comunicate de presă ale Guvernului României 7](#_Toc150757826)

[Consultări la Palatul Victoria pe tema combaterii consumului de droguri 7](#_Toc150757827)

[Premierul Marcel Ciolacu și reprezentanții Asociației Române a Băncilor au convenit ca, atât pentru persoanele fizice, cât și pentru persoanele juridice, comisioanele bancare să nu fie majorate 7](#_Toc150757828)

[Mesajul Prim-Ministrului României cu ocazia Zilei internaționale de luptă împotriva fascismului şi antisemitismului - 9 noiembrie 2023 8](#_Toc150757829)

[Informaţie Europeană 9](#_Toc150757830)

[NOUTĂȚI – Informații UTILE 9](#_Toc150757831)

[Apelul pentru producerea energiei din surse regenerabile pentru autoconsumul întreprinderilor din sectorul agro-alimentar a fost amânat! 9](#_Toc150757832)

[POC: Termenul limită până la care se pot transmite cereri de plată în cadrul axei prioritare 1 - Cercetare & inovare 10](#_Toc150757833)

[Înscrieri deschise pentru Programul Power Station+ | Școli creative! 10](#_Toc150757834)

[Se cauta evaluatori pentru Programul Interreg VI-A NEXT Ungaria-Slovacia-România-Ucraina 10](#_Toc150757835)

[UPDATE: PEO & PIDS - Schemle de ajutor de minimis pentru înființarea întreprinderilor sociale au fost publicate în Monitorul Oficial! 11](#_Toc150757836)

[S-a prelungit termenul de depunere a cererilor de plată pe POR! 11](#_Toc150757837)

[MADR: Informare pentru beneficiarii Măsurii 10 – agro-mediu și climă 11](#_Toc150757838)

[POC: Instrucțiune privind depunerea cererilor de plată și a cererilor de rambursare finale 12](#_Toc150757839)

[MDLPA: Localități din 30 de județe primesc finanțare pentru 54 de investiții în infrastructura rutieră și tehnico-edilitară 12](#_Toc150757840)

[Consultări Publice 13](#_Toc150757841)

[PTJ: Anexa suplimentară cu codurile CAEN neeligibile din cadrul apelului privind dezvoltarea întreprinderilor și a antreprenoriatului, în consultare publică 13](#_Toc150757842)

[PTJ: Ghidul pentru sprijinirea tranziției forței de muncă, lansat în consultare publică 13](#_Toc150757843)

[Consultare publică pentru majorarea bugetului ajutorului de stat acordat prin schema de ajutor de stat IMM INVEST PLUS 14](#_Toc150757844)

[PNRR 15](#_Toc150757845)

[Calendarul actualizat al apelurilor din cadrul PNRR 15](#_Toc150757846)

[Apeluri – Finanțări 15](#_Toc150757847)

[Începând cu 14 noiembrie se pot depune proiecte în cadrul schemei de ajutor de minimis pentru creșterea competitivității produselor industriale - sesiunea IV 15](#_Toc150757848)

[159 de apeluri, în valoare de peste 10,88 miliarde de euro, se vor lansa în al patrulea trimestru! 15](#_Toc150757849)

[POIM: Ghidul privind dezvoltarea infrastructurii integrate de apă și apă uzată a fost actualizat! 16](#_Toc150757850)

[Ministerul Culturii: Băncile comerciale pot aplica pentru colaborare în implementarea schemei pentru sectorul cultural independent 16](#_Toc150757851)

[PR Vest 2021-2027: S-a dat startul depunerii proiectelor pe apelul destinat instituțiilor de învățământ superior de stat 17](#_Toc150757852)

[PS PAC 2027: Au fost lansate primele sesiuni de primire a cererilor de finanțare pentru investiții în agricultură și pentru dezvoltarea infrastructurii rurale 18](#_Toc150757853)

[AFIR: Începând cu 20 noiembrie se pot depune proiecte în cadrul Intervenției DR 37 – Transfer de cunoștințe 18](#_Toc150757854)

[Din Actualitatea Europeană 19](#_Toc150757855)

[Comisia consultă statele membre cu privire la propunerea de ajustare parțială a calendarului de revocare treptată a cadrului temporar de criză și de tranziție 19](#_Toc150757856)

[Pachetul de extindere al Uniunii Europene 22](#_Toc150757857)

[Comisia prezintă un nou plan de creștere pentru Balcanii de Vest, care include granturi și împrumuturi în valoare de 6 miliarde EUR 25](#_Toc150757858)

[Comisia salută acordul politic privind transparența reglementării în materie de publicitate politică 27](#_Toc150757859)

[Plățile instant: Consiliul și Parlamentul ajung la un acord provizoriu 28](#_Toc150757860)

[Transparența și vizarea unui public-țintă în publicitatea politică: colegiuitorii UE au ajuns la un acord cu privire la noul regulament 29](#_Toc150757861)

[Victor Negrescu a fost ales chestor al Parlamentului European 30](#_Toc150757862)

[Taxonomia UE: investiții verzi pentru a stimula finanțarea sustenabilă 30](#_Toc150757863)

Repere din agenda publică a conducerii Instituţiei Prefectului - Judeţul Hunedoara   
în perioada 6 – 12 noiembrie 2023

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și subprefecților SZÉLL Lőrincz și Constantin FULGA:

| *Eveniment* | ***Data*** |
| --- | --- |
| *Întâlnire operativă cu șefii și coordonatorii structurilor de specialitate din Instituția Prefectului - județul Hunedoara.* | ***6 noiembrie*** |
| *Întâlnire cu cetățenii care locuiesc în proximitatea căii ferate din zona Gării din Deva pentru a discuta problemele întâmpinate din cauza proiectului de investiții.* | ***6 noiembrie*** |
| *Participare la ședința Comisiei de Dialog Social a județului Hunedoara.* | ***8 noiembrie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, SJPI Hunedoara.* | ***8 noiembrie*** |
| *Vizită la colonia din orașul Aninoasa pentru a evalua stadiul construcției în care oamenii din colonia afectată de cutremurele din luna februarie a acestui an urmează să fie mutați.* | ***9 noiembrie*** |
| *Vizită în municipiul Vulcan la hala în care sunt depozitate deșeuri toxice pentru a reevalua situația existentă.* | ***9 noiembrie*** |
| *Participare la întâlnirea tehnică de lucru cu directorul general adjunct al Centrului Regional pentru Finanțarea Investițiilor Rurale 5 Vest, Iulian Bucătaru, și primarii UAT-urilor din mediul rural al județului Hunedoara.* | ***10 noiembrie*** |
| *Participare la spectacolul folcloric al interpretului Vlad Lință.* | ***11 noiembrie*** |
| *Participare la evenimentul intitulat "Seară de rugăciune pentru personalul din administrația publică", care s-a desfășurat la Biserica Baptistă Creștină Sfânta Treime din Deva.* | ***12 noiembrie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada  6 – 10 noiembrie, 2023

**M. Of. nr. 1006/6 noiembrie 2023**

* Nr. **546** / **12 Octombrie 2023**, Ministerul Economiei, Antreprenoriatului și Turismului - Ordin privind aprobarea Metodologiei de elaborare și aplicare a Testului IMM.

**”Testul IMM** — modalitate de evaluare a impactului economic, social și de mediu pe care propunerile legislative îl au asupra IMM-urilor ce constă în efectuarea unui sondaj de către inițiatorul actului normativ, înainte de demararea procesului de avizare a acestuia, cu privire la potențialele efecte generate în activitatea întreprinderilor mici și mijlocii de introducerea noilor reglementări, prin una dintre modalitățile prevăzute în legislație”

**M. Of. nr. 1007/6 noiembrie 2023**

* Nr. **20910** / **31 Octombrie 2023**, Ministerul Familiei, Tineretului și Egalității de șanse - Ordin pentru modificarea Ghidului specific - Condiții de accesare a fondurilor europene aferente Planului național de redresare și reziliență în cadrul apelului de proiecte PNRR/2022/C13/I1, componenta 13 - Reforme sociale, investiția I1 - Crearea unei rețele de centre de zi pentru copiii expuși riscului de a fi separați de familie, aprobat prin Ordinul ministrului familiei, tineretului și egalității de șanse nr. 20.898/2022.

**M. Of. nr. 1008/6 noiembrie 2023**

* Nr. **99** / **1 Noiembrie 2023**, Autoritatea Națională de Reglementare în Domeniul Energiei - Ordin pentru aprobarea Regulamentului privind acordarea operatorului de transport și de sistem și operatorilor de distribuție a dreptului de a deține, dezvolta, administra sau exploata instalații de stocare a energiei electrice care sunt componente de rețea complet integrate.

**M. Of. nr. 1011/7 noiembrie 2023**

* Nr. **296** / **3 Decembrie 2018**, Parlamentul României - Lege privind aprobarea Programului de investiții pentru înființarea centrelor de colectare și/sau prelucrare a laptelui în zona montană (**republicare**).

**M. Of. nr. 1012/7 noiembrie 2023**

* Nr. **21253** / **18 Octombrie 2023**, Ministerul Cercetării, Inovării și Digitalizării - Ordin privind aprobarea Procedurii de încadrare a datelor și a modelului evaluării de impact.

**M. Of. nr. 1013/7 noiembrie 2023**

* Nr. **314** / **6 Noiembrie 2023**, Parlamentul României - Lege pentru modificarea art. 331 din Legea nr. 286/2009 privind Codul penal.

***„Părăsirea postului și prezența la serviciu sub influența alcoolului ori a altor substanțe sau refuzul ori sustragerea de la prelevarea de mostre biologice***

Art. 331. — (1) Părăsirea postului, în orice mod și sub orice formă, de angajații cu atribuții privind siguranța circulației mijloacelor de transport, intervenție sau manevră pe calea ferată, dacă prin aceasta se pune în pericol siguranța circulației acestor mijloace, se pedepsește cu închisoarea de la 2 la 7 ani.

(2) Cu aceeași pedeapsă se sancționează îndeplinirea îndatoririlor de serviciu de către un angajat având atribuții privind siguranța circulației mijloacelor de transport, intervenție sau manevră pe calea ferată, care are o îmbibație alcoolică de peste 0,80 g/l alcool pur în sânge ori se află sub influența unor substanțe psihoactive.

(3) Refuzul ori sustragerea angajaților cu atribuții privind siguranța circulației mijloacelor de transport, intervenție sau manevră pe calea ferată de a se supune prelevării de mostre biologice necesare în vederea stabilirii alcoolemiei ori a prezenței unor substanțe psihoactive se pedepsește cu închisoarea de la 2 la 7 ani.

(4) Când faptele prevăzute la alin. (1) și (2) au avut ca urmare un accident de cale ferată, pedeapsa este închisoarea de la 3 la 10 ani și interzicerea unor drepturi.”

* Nr. **318** / **6 Noiembrie 2023**, Parlamentul României – Lege pentru modificarea și completarea art. 72 din Legea nr. 273/2006 privind finanțele publice locale.

1. După alineatul (1) se introduce un nou alineat, alin. (11), cu următorul cuprins:

„(11 ) Prin excepție de la prevederile alin. (1), autoritățile deliberative pot aproba împrumuturi fără dobândă din bugetul local, pe bază de convenție, și pentru asigurarea implementării proiectelor cu finanțare din fonduri externe nerambursabile.”

2. Alineatul (2) se modifică și va avea următorul cuprins:

„(2) Împrumuturile acordate în condițiile alin. (1) și (11) se rambursează integral în termen de un an de la data acordării, cu excepția celor pentru care termenul de rambursare este data restituirii tranșei finale din partea finanțatorului, caz în care termenul de rambursare este de 5 zile lucrătoare de la primirea tranșei finale.”

* Nr. **322** / **6 Noiembrie 2023**, Parlamentul României - Lege pentru modificarea și completarea Legii nr. 80/1995 privind statutul cadrelor militare .

**M. Of. nr. 1014/7 noiembrie 2023**

* Nr. **4750** / **6 Noiembrie 2023**, Ministerul Finanțelor - Ordin pentru aprobarea Normelor metodologice privind mecanismul de acordare și derulare a împrumuturilor acordate unităților administrativ-teritoriale conform Ordonanței de urgență a Guvernului nr. 92/2023 privind aprobarea unor măsuri fiscal-bugetare, prin acordarea unor împrumuturi din Trezoreria Statului, documentele în baza cărora se acordă împrumutul și cele care stau la baza obținerii avizului Comisiei de autorizare a împrumuturilor locale, precum și modul de reflectare a sumelor respective în bugetele instituțiilor publice locale.

**M. Of. nr. 1016/7 noiembrie 2023**

* Nr. **1075** / **2 Noiembrie 2023**, Guvernul României - Hotărâre pentru modificarea și completarea Hotărârii Guvernului nr. 1.074/2021 privind stabilirea sistemului de garanție-returnare pentru ambalaje primare nereutilizabile.

**M. Of. nr. 1017/8 noiembrie 2023**

* Nr. **2729** / **25 Octombrie 2023**, Ministerul Mediului, Apelor și Pădurilor - Ordin privind modificarea și completarea Ordinului ministrului mediului, apelor și pădurilor nr. 1.124/2019 pentru aprobarea modelului și conținutului formularelor „Decizie privind recuperarea sumelor acordate cu titlu de finanțare din Fondul pentru mediu“ și „Decizie privind recuperarea sumelor acordate cu titlu de finanțare din Fondul pentru mediu, ce constituie ajutor de stat/de minimis“.
* Nr. **3507** / **13 Octombrie 2023**, Ministerul Sănătății - Ordin pentru modificarea anexei la Ordinul ministrului sănătății nr. 1.673/2023 privind aprobarea Ghidului de finanțare pentru Reforma 3. Dezvoltarea capacității pentru managementul serviciilor de sănătate și managementul resurselor umane din sănătate din cadrul Pilonului V: Sănătate și reziliență instituțională - Componenta 12: Sănătate I2. Dezvoltarea infrastructurii spitalicești publice.
* Nr. **3509** / **13 Octombrie 2023**, Ministerul Sănătății - Ordin privind modificarea anexei la Ordinul ministrului sănătății nr. 2.182/2022 pentru aprobarea Ghidului beneficiarului pentru investiția specifică I1.1 Cabinete ale medicilor de familie sau asocieri de cabinete de asistență medicală primară din cadrul pilonului V: Sănătate și reziliență instituțională - componenta 12: Sănătate - investiția I1. Dezvoltarea infrastructurii medicale prespitalicești.
* Nr. **5700** / **31 Octombrie 2023**, Ministerul Investițiilor și Proiectelor Europene - Ordin privind aprobarea schemei de ajutor de minimis „Sprijin pentru înființarea de întreprinderi sociale în mediul rural“, aferentă Programului Incluziune și demnitate socială, prioritate: P03. Protejarea dreptului la demnitate socială, obiectiv specific: ESO4.1. Îmbunătățirea accesului la piața muncii și măsuri de activare pentru toate persoanele aflate în căutarea unui loc de muncă, în special pentru tineri, îndeosebi prin implementarea Garanției pentru tineret, pentru șomerii de lungă durată și grupurile defavorizate de pe piața muncii și pentru persoanele inactive, precum și prin promovarea desfășurării de activități independente și a economiei sociale (FSE+), acțiunea 3.2.

**M. Of. nr. 1018/8 noiembrie 2023**

* Nr. **5702** / **31 Octombrie 2023**, Ministerul Investițiilor și Proiectelor Europene - Ordin privind aprobarea schemei de ajutor de minimis „Sprijin pentru înființarea de întreprinderi sociale în mediul urban“, aferentă Programului Educație și Ocupare, prioritate: 4. Antreprenoriat și economie socială, obiectiv specific: ESO4.1. Îmbunătățirea accesului la piața muncii și măsuri de activare pentru toate persoanele aflate în căutarea unui loc de muncă, în special pentru tineri, îndeosebi prin implementarea Garanției pentru tineret, pentru șomerii de lungă durată și grupurile defavorizate de pe piața muncii și pentru persoanele inactive, precum și prin promovarea desfășurării de activități independente și a economiei sociale (FSE+), măsura 4.a.2.

**M. Of. nr. 1021/9 noiembrie 2023**

* Nr. **331** / **7 Noiembrie 2023**, Parlamentul României - Lege pentru ratificarea Acordului de împrumut (Finanțare adițională pentru Proiectul privind îmbunătățirea managementului riscurilor de dezastre) dintre România și Banca Internațională pentru Reconstrucție și Dezvoltare, semnat la București la 25 mai 2023.

**M. Of. nr. 1022/9 noiembrie 2023**

* Nr. **332** / **7 Noiembrie 2023**, Parlamentul României - Lege pentru ratificarea Acordului de împrumut (Proiectul privind prevenirea și reducerea poluării din spațiul rural în România) dintre România și Banca Internațională pentru Reconstrucție și Dezvoltare, semnat la București la 6 aprilie 2023.
* Nr. **1431** / **1 Noiembrie 2023**, Ministerul Energiei - Ordin pentru aprobarea Ghidului solicitantului - Condiții specifice de accesare a finanțării din Fondul pentru modernizare - Sprijinirea investițiilor în noi capacități de producere a energiei electrice produse din surse regenerabile pentru autoconsum pentru entități publice.

**M. Of. nr. 1025/9 noiembrie 2023**

* Nr. **333** / **9 Noiembrie 2023**, Parlamentul României - Lege privind aprobarea Ordonanței de urgență a Guvernului nr. 126/2021 pentru modificarea Legii nr. 61/1993 privind alocația de stat pentru copii, precum și pentru acordarea unei indemnizații compensatorii pentru persoanele cu handicap.
* Nr. **337** / **9 Noiembrie 2023**, Parlamentul României - Lege privind aprobarea Ordonanței de urgență a Guvernului nr. 56/2023 pentru instituirea unor măsuri privind buna funcționare a sistemului de învățământ.
* Nr. **338** / **9 Noiembrie 2023**, Parlamentul României - Lege pentru aprobarea Ordonanței de urgență a Guvernului nr. 36/2023 privind stabilirea cadrului general pentru închiderea programelor operaționale finanțate în perioada de programare 2014-2020.

**La articolul 31, alineatul (6) se modifică și va avea următorul cuprins:**

*„(6) Proiectul major «Creșterea gradului de acoperire și incluziune a sistemului de înregistrare a proprietăților în zonele rurale din România», finanțat în cadrul axei prioritare 11 a Programului operațional regional 2014—2020, se include în lista proiectelor etapizate, în conformitate cu dispozițiile art. 118 din Regulamentul (UE) 2021/1.060, și va continua în cadrul Programului operațional creștere inteligentă, digitalizare și instrumente financiare 2021—2027. În acest sens, autoritatea de management pentru Programul creștere inteligentă, digitalizare și instrumente financiare 2021—2027 se va subroga în drepturile și obligațiile autorității de management pentru Programul operațional regional 2014—2020, prin încheierea unui nou contract de finanțare pentru valoarea eligibilă finanțată în perioada 2021—2027.”*

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Consultări la Palatul Victoria pe tema combaterii consumului de droguri

Cancelaria Prim-Ministrului a organizat, astăzi, o întâlnire de lucru pe tema prevenirii și reducerii consumului de droguri, care a reunit reprezentanți ai mai multor organizații nonguvernamentale implicate în reducerea și atenuarea riscurilor asociate consumului de droguri, precum și ai principalelor instituții cu atribuții în domeniu. La întâlnire, a participat și ministrul Sănătății, Alexandru Rafila.

Cu acest prilej, a fost inițiat un dialog între guvern și ONG-uri pentru identificarea celor mai bune soluții în vederea reducerii riscurilor sociale, medicale și economice asociate consumului de droguri, cu accent pe prevenție, sprijinire și reintegrare socială a victimelor.

În cadrul întâlnirii, ministrul Sănătății, Alexandru Rafila, a declarat că sunt necesare politici publice care sa pună un mai mare accent pe componenta psiho-medicală asociată consumului de droguri, subliniind necesitatea înființării de centre de reabilitare în țară. „*Ne propunem ca în România să avem în fiecare județ centre pentru combaterea adicției, pentru recuperarea consumatorilor de droguri. Există o categorie foarte vulnerabilă – copiii și adolescenții, pentru care trebuie să găsim soluții*”, a afirmat ministrul. În acest context, ministrul Sănătății a propus elaborarea unui plan de acțiuni în vederea identificării și aplicării celor mai eficiente măsuri.

Consilierul de stat în cadrul Cancelariei Prim-Ministrului, Victoria Stoiciu, a subliniat că prioritatea politicilor penale ar trebui să fie marele trafic, iar aceste politici ar trebui să fie acompaniate de măsuri de sănătate publică. “*Este nevoie de mutarea accentului pe politicile de sănătate, pe găsirea de soluții alternative prin prevenire și tratament*”, a menționat consilierul de stat.

Reprezentanții ONG-urilor au propus crearea unui mecanism de coordonare a eforturilor pentru combaterea consumului de droguri la nivelul prim-ministrului sau al Secretariatului General al Guvernului. Alte propuneri s-au referit la nevoia dezvoltării serviciilor medicale specializate, campanii de de-stigmatizare a consumatorilor, dezincriminarea posesiei de droguri pentru consum propriu și realizarea educației preventive în școli pentru combaterea consumului de droguri.

La reuniunea de la Palatul Victoria, organizată de Cancelaria Prim-Ministrului prin consilierul de stat Victoria Stoicu, au mai participat reprezentanți ai Ministerului Sănătății, Ministerului Afacerilor Interne, respectiv ai Agenției Naționale Antidrog.

Societatea civilă a fost reprezentată de Fundația Friedrich-Ebert-Stiftung Romania Office, Alianța pentru Lupta Împotriva Alcoolismului și Toxicomaniilor (ALIAT), Romanian Harm Reduction Network (RHRN), Asociația Română Anti-SIDA (ARAS), Fundația Parada, Asociația Semper Musica, Asociația Sens Pozitiv, Asociația Carusel, Asociația Română de Psihiatrie și Psihoterapie și Asociația Declic, precum și autori de analize despre politicile publice antidrog în România.

\*

Premierul Marcel Ciolacu și reprezentanții Asociației Române a Băncilor au convenit ca, atât pentru persoanele fizice, cât și pentru persoanele juridice, comisioanele bancare să nu fie majorate

Punerea în aplicare a măsurilor guvernamentale pentru combaterea evaziunii și menținerea comisioanelor bancare la nivelul actual au fost principalele teme discutate la întâlnirea între premierul Marcel Ciolacu și reprezentanții Asociației Române a Băncilor.

Șeful Executivului și reprezentanții Asociației Române a Băncilor au convenit ca, atât pentru persoanele fizice, cât și pentru persoanele juridice, comisioanele bancare să nu fie majorate.

*”România nu are o problemă economică. Avem resurse naturale și forță de muncă bine calificată, investiții străine în creștere și un nivel ridicat al investițiilor publice. Pentru a asigura sustenabilitatea economică avem nevoie însă de combaterea evaziunii,* *reducerea cheltuielilor bugetare și creșterea performanței în administrația publică. Ne-am asumat cu fermitate aceste obiective și le vom atinge prin aplicarea pachetului de măsuri economice”,* a afirmat prim-ministrul Marcel Ciolacu.

Reprezentanții Guvernului și cei ai Asociației Române a Băncilor au stabilit un mecanism permanent de consultare, la care să participe și Banca Națională a  României.

Din partea Guvernului, la întâlnire au mai participat vicepremierul Marian Neacșu, ministrul Finanțelor, Marcel Boloș, șeful Cancelariei Prim-Ministrului, Alexandru-Mihai Ghigiu.

\*

Mesajul Prim-Ministrului României cu ocazia Zilei internaționale de luptă împotriva fascismului şi antisemitismului - 9 noiembrie 2023

Marcăm astăzi Ziua internaţională de luptă împotriva fascismului şi antisemitismului, zi cu însemnătate deosebită pentru întreaga lume, dar cu precădere pentru spațiul european.

În urmă cu 85 de ani, avea loc cea mai întunecată noapte din istoria recentă a Europei, Noaptea de Cristal. Operațiunea, care a început în Berlin, a dus la arestarea a zeci de mii de evrei cărora le-au fost confiscate și distruse proprietățile și lăcașele de cult. Acest pogrom a adus după sine încălcări repetate ale drepturilor și libertăților fundamentale, abuzuri și cruzimi greu de imaginat.

În același timp, 9 noiembrie semnifică eliberare, finalul suferințelor și al abuzurilor. În 1989, Zidul Berlinului cade, Cortina de Fier se dărâmă, iar întreaga lume poate privi, dincolo de limite, spre un viitor prosper, consolidat pe valori și principii democratice.

Este datoria noastră față de toate victimele să nu uităm abuzurile regimurilor totalitare. Sacrificiul lor trebuie păstrat în memoria colectivă ca temei pentru libertatea de care ne putem bucura în zilele noastre.

Este nevoie ca oamenii, dar în special tinerii, să cunoască și să înțeleagă istoria pentru a împiedica distorsionarea adevărului istoric. Predarea materiei „Istoria Evreilor. Holocaustul”, începând cu anul școlar 2023-2024, este un pas firesc în această direcție și contribuie la cultivarea spiritului civic în rândul noilor generații.

Evenimentele recente, respectiv atacurile teroriste asupra cetățenilor și teritoriului Statului Israel, ne demonstrează, din păcate, că lupta noastră împotriva acestor curente extremiste și deosebit de periculoase trebuie intensificată cu acțiuni și măsuri concrete, pentru a nu mai permite niciodată ca astfel de incidente să aibă loc.

Guvernul României rămâne ferm angajat în combaterea terorismului, antisemitismului, xenofobiei, radicalizării, rasismului și a oricăror forme de extremism.

\*

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției spaniole | **Președinția spaniolă a Consiliului UE:**  **1 iulie-31 decembrie 2023**  Spania deține pentru a cincea oară președinția Consiliului UE. Mottoul: „Europa, mai aproape” aduce în atenție spiritul apropierii umane, politice și instituționale.  Spania a identificat patru priorități pentru lucrările din perioada în care va deține președinția Consiliului:   * reindustrializarea UE și asigurarea **autonomiei** sale **strategice** deschise * înregistrarea de progrese în ceea ce privește**tranziția verde** și **adaptarea la schimbările de mediu** * promovarea unei **justiții sociale și economice sporite** * consolidarea **unității europene**   ***În ultimele decenii, Europa a arătat cât de mult poate face pentru Spania. A sosit momentul ca Spania să arate lumii cât de mult poate face pentru Europa. Țara noastră preia președinția prin rotație a Consiliului Uniunii Europene cu modestie și recunoștință, dar și cu ambiție, fiind hotărâtă să folosească acest instrument pentru a îmbunătăți viața cetățenilor.*** *- Prim-ministrul Spaniei, Pedro Sánchez, prezentarea priorităților politice ale președinției spaniole, 15 iunie 2023*   * [**Site-ul președinției spaniole**](https://spanish-presidency.consilium.europa.eu/en/) * [**Prioritățile președinției spaniole**](https://spanish-presidency.consilium.europa.eu/en/programme/priorities/) |

🏵🏵🏵

NOUTĂȚI – Informații UTILE

Apelul pentru producerea energiei din surse regenerabile pentru autoconsumul întreprinderilor din sectorul agro-alimentar a fost amânat!

Ministerul Agriculturii și Dezvoltării Rurale a anunțat miercuri, 8 noiembrie 2023, faptul că a primit mai multe solicitări din partea unor potențiali beneficiari pentru modificarea perioadei de depunere a propunerilor de proiecte de producție de energie din surse regenerabile în cadrul procedurii de ofertare concurențială, în sensul stabilirii unei date de deschidere ulterioară datei de 09.11.2023.

Potrivit comunicatului oficial, motivul invocat a fost că perioada cuprinsă de la data afișării pe site a Ghidului și data deschiderii sesiunii este insuficientă pentru pregatirea acestor proiecte. Totodată, a fost solicitată și acordarea unui interval mai mare de 15 zile pentru depunerea acestor proiecte.

În acest sens, MADR a propus modificarea perioadei de depunere a propunerilor de proiecte de producție de energie din surse regenerabile în cadrul procedurii de ofertare concurențială, astfel:

* Dată şi oră deschidere procedură de ofertare concurențială: **20.11.2023 ora 8:00**
* Dată şi oră închidere procedură de ofertare concurențială: **15.12.2023, ora 23:59.**

Astfel, prin Ordinul ministrului agriculturii și dezvoltării rurale nr. 484/08.11.2023 a fost aprobat Ghidul solicitantului pentru accesarea Schemei de ajutor privind sprijinirea investițiilor în noi capacități de producere a energiei electrice produsă din surse regenerabile pentru autoconsumul întreprinderilor din cadrul sectorului agricol și industriei alimentare, versiunea 2.

**Documente**

[ordin-484-din-08.11.2023-aprobare-ghid-accesare-schema-capacitati-producere-energie.pdf](https://www.fonduri-structurale.ro/descarca-document/65471)

Sursa: MADR

\*

POC: Termenul limită până la care se pot transmite cereri de plată în cadrul axei prioritare 1 - Cercetare & inovare

Autoritatea de Management pentru POC a publicat săptămâna trecută [***Instrucțiunea nr. 68***](https://www.fonduri-structurale.ro/descarca-document/65445)privind unele condiții specifice pentru Beneficiarii Axei Prioritare 1 – Cercetare, dezvoltare tehnologică și inovare în sprijinul competitivității economice și dezvoltării afacerilor, în contextul necesității de punere în aplicare a regulilor de închiderea a Programului Operațional Competitivitate 2014-2020.

Potrivit documentului, termenul limită până la care beneficiarii pot transmite cererile de plată în sistemul informatic SMIS2014+ este 20 noiembrie 2023.

Documente

[POC - Instrucțiunea nr. 68.pdf](https://www.fonduri-structurale.ro/descarca-document/65445)

Sursa: MIPE

\*

Înscrieri deschise pentru Programul Power Station+ | Școli creative!

Centrul de Proiecte al Municipiului Timișoara a lansat un nou program de finanțare: Power Station+ | Școli creative, cu scopul de a dezvolta competențele profesioniștilor din educație, de a integra arta în școli și de a adapta spațiul școlar pentru a stimula creativitatea.

Pot aplica la acest program de finanțare persoanele fizice autorizate, întreprinderile individuale sau familiale, societățile comerciale sau persoanele juridice de drept privat ori public, cu excepția persoanelor juridice de drept public aflate în subordinea Consiliului Local al Municipiului Timișoara, aceștia putând fi doar parteneri, nu aplicanți.

Bugetul disponibil este de 2.000.000 de lei.

Prin finanțările acordate se urmărește dezvoltarea parteneriatelor și rețelelor culturale în școli, dar și între școli și organizații culturale la nivel local și regional. Proiectele vor consolida practicile care aduc educația prin cultură mai aproape de copii și adolescenți și vor redefini locul unde se învață, prin adaptarea spațiilor fizice din instituțiile de învățământ și prin explorarea spațiilor culturale, inclusiv spațiului public, ca resurse educaționale.

Termenul limită pentru înscrierea proiectelor este 4 decembrie 2023.

Pentru mai multe detalii puteți accesa rubrica [***alte finanțări***](https://www.fonduri-structurale.ro/alte-finantari/822/programul-power-station-scoli-creative).

Sursa: Centrul de Proiecte Timișoara, preluare www.fonduri-structurale.ro

\*

Se cauta evaluatori pentru Programul Interreg VI-A NEXT Ungaria-Slovacia-România-Ucraina

Programul Interreg VI-A NEXT Ungaria-Slovacia-România-Ucraina a lansat apelul de depunere a candidaturilor pentru viitorii evaluatori externi independenți, pentru a se alătura Grupului de evaluatori.

În mod similar Programului de Cooperare Transfrontalieră ENI Ungaria-Slovacia-România-Ucraina  2014-2020, noul Program HUSKROUA Interreg NEXT își propune să sprijine dezvoltarea regiunii de graniță ungaro-slovacă-româno-ucraineană și are ca obiectiv intensificarea cooperării între regiunile Zakarpatska, Ivano-Frankivska și Chernivetska din Ucraina și zonele eligibile ale statelor membre, la nivelul obiectivelor specifice Interreg selectate:

* O regiune de frontieră rezistentă și ecologică;
* O regiune de frontieră sănătoasă și atractivă;
* O regiune de graniță mai cooperantă.

Grupul de evaluatori creat pe baza acestui apel va include doar candidații care îndeplinesc cerințele minime solicitate și criteriile de selecție. Evaluatorii selectaţi vor fi incluşi în Grupul de evaluatori şi vor putea participa ca evaluatori externi independenți la procesul de evaluare a proiectelor depuse. Activitatea de evaluare se va desfăşura de la distanță, folosind propriile echipamente şi locaţie.

Termenul limită pentru trimiterea cererilor la prezentul apel pentru evaluatori este 30 noiembrie 2023 ora 23:59 Central European Time.

**Documente**

[Interreg VI-A NEXT Ungaria-Slovacia-România-Ucraina - Condiții de participare.pdf](https://www.fonduri-structurale.ro/descarca-document/65446)

Sursa: MDLPA

\*

UPDATE: PEO & PIDS - Schemle de ajutor de minimis pentru înființarea întreprinderilor sociale au fost publicate în Monitorul Oficial!

Miercuri, 8 noiembrie 2023, a fost publicat în Monitorul Oficial Ordinul privind aprobarea schemei de ajutor de minimis „Sprijin pentru înființarea de întreprinderi sociale în mediul rural“, aferentă Programului Incluziune și demnitate socială, prioritate: P03. Protejarea dreptului la demnitate socială, obiectiv specific: ESO4.1. Îmbunătățirea accesului la piața muncii și măsuri de activare pentru toate persoanele aflate în căutarea unui loc de muncă, în special pentru tineri, îndeosebi prin implementarea Garanției pentru tineret, pentru șomerii de lungă durată și grupurile defavorizate de pe piața muncii și pentru persoanele inactive, precum și prin promovarea desfășurării de activități independente și a economiei sociale (FSE+), acțiunea 3.2.

UPDATE: Similar, tot astăzi a fost publicat în Monitorul Oficial și ordinul care aprobă schema pereche „Sprijin pentru înființarea de întreprinderi sociale în mediul urban”, aferentă Programului Educație și Ocupare.

**Documente**

[Monitorul Oficial Partea I nr. 1017.pdf](https://www.fonduri-structurale.ro/descarca-document/65465)

Sursa: Monitorul Oficial

\*

S-a prelungit termenul de depunere a cererilor de plată pe POR!

Autoritate de Management pentru Programul Operaţional Regional 2014-2020 a publicat [***Instrucțiunea nr. 208/06.11.2023***](https://www.fonduri-structurale.ro/descarca-document/65464) care modifică Instrucțiunea AM POR nr. 206/24.10.2023.

Astfel, prevederile de la punctele 1 și 2, din Instrucțiunea nr. 206/24.10.2023, se modifică după cum urmează:

* Termenul limită până la care beneficiarii pot depune la Organismele Intermediare cereri de plată este **20 noiembrie 2023**.
* Termenul limită pe care Organismele Intermediare îl au la dispoziție pentru transmiterea la AM POR a cererilor de plată este **4 decembrie 2023**.

**Documente**

[Instructiunea\_208.pdf](https://www.fonduri-structurale.ro/descarca-document/65464)

Sursa: www.inforegio.ro

\*

MADR: Informare pentru beneficiarii Măsurii 10 – agro-mediu și climă

Ministerul Agriculturii și Dezvoltării Rurale a publicat marți, 7 noiembrie 2023, o informare adresată beneficiarilor Măsurii 10 – agro-mediu și climă, care au în implementare angajamente multianuale deschise în baza PNDR 2014-2020, care se derulează după anul 2023.

Conform comunicatului oficial, având în vedere modificările aduse prin PAC 2023-2027 standardelor obligatorii relevante (cerințelor de bază) prevăzute de angajamente, beneficiarii Măsurii 10 vor avea posibilitatea de accesare a clauzei de revizuire pentru a asigura ajustarea angajamentelor superioare la cadrul juridic și la noile norme privind condiționalitatea, aplicabile Planului Strategic PAC 2023-2027.

**Documente**

[Nota-privind-accesarea-clauzei-de-revizuire-în-anul-2024-pentru-angajamentele-multianuale-aflate-în-desfășurare-din-PNDR-2014-2020.pdf](https://www.fonduri-structurale.ro/descarca-document/65457)

Sursa: MADR

\*

POC: Instrucțiune privind depunerea cererilor de plată și a cererilor de rambursare finale

Autoritatea de Management pentru POC a publicat ieri, 9 noiembrie 2023, Instrucțiunea nr. 69 privind implementarea Axei Prioritare 2 - Tehnologia Informației și a Comunicațiilor (TIC) pentru o economie digitală competitivă, în contextul necesității de punere în aplicare a regulilor de închidere a Programului Operațional Competitivitate 2014-2020.

Potrivit documentului, cererile de plată se vor transmite în sistemul informatic SMIS2014+ până cel târziu la data de 20 noiembrie 2023.

Cererea de rambursare finală poate fi depusă în termen de maximum 60 de zile de la data încheierii perioadei de implementare a proiectelor.

**Documente**

[POC - Instrucțiunea nr. 69.pdf](https://www.fonduri-structurale.ro/descarca-document/65477)

Sursa: MIPE

\*

MDLPA: Localități din 30 de județe primesc finanțare pentru 54 de investiții în infrastructura rutieră și tehnico-edilitară

Ministrul Adrian-Ioan Veștea a semnat miercuri, 8 noiembrie 2023, 54 de noi contracte de finanțare prin Programul Național de Investiții „Anghel Saligny”.

Proiectele, în valoare totală de 895.334.601,74 de lei, vizează modernizarea infrastructurii rutiere, înființarea sau extinderea sistemelor de alimentare cu apă potabilă, a rețelelor de canalizare menajeră și a stațiilor de epurare, construirea unor poduri și podețe, realizarea sau amenajarea trotuarelor cu acces inclusiv pentru biciclete și trotinete electrice, a șanțurilor, a acceselor către proprietăți și a unor parcări, precum și înființarea sau dezvoltarea unor sisteme inteligente de distribuție a gazelor naturale.

|  |  |  |  |  |  |
| --- | --- | --- | --- | --- | --- |
| **Nr. crt.** | **ID** | **Județ** | **UAT** | **Denumire obiectiv de investiţii** | **Suma alocată** |
| **34** | 2159 | Hunedoara | Brănișca | Înființare canalizare menajeră și stație de epurare pentru satele Brănișca, Rovina, Boz și Târnăvița, comuna Brănișca, judeţul Hunedoara | 28.448.917,92 |
| **35** | 10862 | Hunedoara | Hunedoara | Reabilitare sistem rutier în municipiul Hunedoara, judeţul Hunedoara - strada Gabriel Bethlem | 456.302,46 |

Sursa: MDLPA

🏵🏵🏵

**Consultări Publice**

PTJ: Anexa suplimentară cu codurile CAEN neeligibile din cadrul apelului privind dezvoltarea întreprinderilor și a antreprenoriatului, în consultare publică

Ghidul solicitantului pentru acțiunea „Dezvoltarea întreprinderilor și a antreprenoriatului” – componenta „Sprijin pentru creșterea durabilă a microîntreprinderilor și crearea de locuri de muncă” din cadrul Programului Tranziție Justă 2021 – 2027 a fost publicat în [***consultare publică***](https://www.fonduri-structurale.ro/stiri/32576/ptj-ghidul-pentru-dezvoltarea-microintreprinderilor-lansat-in-consultare-publica) în data de 31.10.2023.

Potrivit comunicatului oficial, la nivelul Autorității de Management (AM) pentru PTJ a fost elaborată o anexă suplimentară celor publicate inițial, respectiv „[***Lista codurilor CAEN neeligibile”***](https://www.fonduri-structurale.ro/descarca-document/65469).

Perioada de consultare publică pentru această anexă este de 15 zile lucrătoare, începând cu data de 08.11.2023, respectiv până la data de **29.11.2023.**

Recomandările și comentariile pe marginea anexei pot fi transmise la adresa de e-mail consultarepublica.ptj@mfe.gov.ro.

Reamintim că perioada de consultare aferentă Ghidului solicitantului pentru acțiunea „Dezvoltarea întreprinderilor și a antreprenoriatului” – componenta „Sprijin pentru creșterea durabilă a microîntreprinderilor și crearea de locuri de muncă” din cadrul Programului Tranziție Justă 2021 – 2027, precum și a anexelor publicate în data de 31.10.2023 rămâne neschimbată, observațiile și comentariile putând fi transmise cel târziu pe data de 21.11.2023.

**Documente**

[Lista codurilor CAEN neeligibile.docx](https://www.fonduri-structurale.ro/descarca-document/65469)

Sursa: MIPE

\*

PTJ: Ghidul pentru sprijinirea tranziției forței de muncă, lansat în consultare publică

Autoritatea de Management pentru Programul Tranziție Justă (AM PTJ) a lansat ieri, 8 noiembrie 2023, în consultare publică Ghidul solicitantului pentru acțiunea „Sprijinirea tranziției forței de muncă” – componenta „Sprijin pentru adaptarea la schimbare a lucrătorilor, întreprinderilor și antreprenorilor”, împreună cu anexele, parte integrantă a Ghidului, având ca obiectiv lansarea apelurilor de proiecte pentru „Sprijinirea capacității AJOFM și măsuri active de ocupare, reconversie profesională și actualizare de competențe” pentru județele Gorj, Hunedoara, Dolj, Galați, Prahova și Mureș.

**Solicitantul eligibil/liderul de parteneriat** este Agenția Județeană de Ocupare a Forței de Muncă (AJOFM) din cele 6 județe vizate de apel (Dolj, Gorj, Galați, Hunedoara, Mureș, Prahova).

**Partenerul eligibil** în cadrul acestui apel de proiecte este Agenția Națională pentru Ocuparea Forței de Muncă.

**Alocarea financiară totală**este de 109.344.866 euro, împărțită astfel:

* Sprijinirea capacității AJOFM și măsuri active de ocupare, reconversie profesională și actualizare de competențe, PTJ - Prioritatea 1 Gorj - 24.413.500 euro;
* Sprijinirea capacității AJOFM și măsuri active de ocupare, reconversie profesională și actualizare de competențe, PTJ - Prioritatea 2 Hunedoara - 23.758.500 euro;
* Sprijinirea capacității AJOFM și măsuri active de ocupare, reconversie profesională și actualizare de competențe, PTJ - Prioritatea 3 Dolj - 20.498.025 euro;
* Sprijinirea capacității AJOFM și măsuri active de ocupare, reconversie profesională și actualizare de competențe, PTJ - Prioritatea 4 Galați - 14.890.421 euro;
* Sprijinirea capacității AJOFM și măsuri active de ocupare, reconversie profesională și actualizare de competențe, PTJ - Prioritatea 5 Prahova - euro 12.730.960;
* Sprijinirea capacității AJOFM și măsuri active de ocupare, reconversie profesională și actualizare de competențe, PTJ - Prioritatea 6 Mureș 13.053.460 euro.

În cadrul prezentului apel, **sunt sprijinite următoarele acțiuni:**

* Definirea și actualizarea competențelor și recalificarea lucrătorilor și a persoanelor aflate în căutarea unui loc de muncă și a șomerilor înregistrați în evidența agențiilor județene de ocupare a forței de muncă în raport cu procesul de transformare economică în colaborare cu partenerii economico-sociali, precum și dezvoltarea mecanismului de actualizare permanentă bazelor de date cu persoanelor aflate în căutarea unui loc de muncă și a șomerilor, prin raportare la evoluția procesului de tranziție și a grupului țintă;
* Asistență acordată persoanelor aflate în căutarea unui loc de muncă și a șomerilor înregistrați în evidența agențiilor județene de ocupare a forței de muncă;
* Incluziunea activă a persoanelor aflate în căutarea unui loc de muncă și a șomerilor înregistrați în evidența agențiilor județene de ocupare a forței de muncă;
* Evaluarea și anticiparea nevoilor de competențe și asigurarea unei asistențe prompte și personalizate.
* Sprijinirea capacității AJOFM în parteneriat cu ANOFM, a echipei de implementare a proiectului, inclusiv prin achiziția de servicii necesare derulării activităților proiectului și/sau achiziția de dotări necesare în acest sens și asigurarea coordonării metodologice de către ANOFM.

Perioada de consultare publică este de 15 zile lucrătoare, începând cu data de 08.11.2023, respectiv până la data de **29.11.2023.**

Recomandările și comentariile pe marginea ghidului pot fi transmise la adresa de e-mail consultarepublica.ptj@mfe.gov.ro.

**Documente**

[PTJ - Sprijinirea tranziției forței de muncă.zip](https://www.fonduri-structurale.ro/descarca-document/65473)

Sursa: MIPE

\*

Consultare publică pentru majorarea bugetului ajutorului de stat acordat prin schema de ajutor de stat IMM INVEST PLUS

Ministerul Finanțelor a lansat miercuri, 1 noiembrie 2023, în consultare publică Proiectul de Ordonanţă de Urgenţă pentru modificarea Ordonanţei de Urgenţă a Guvernului nr.99/2022 privind aprobarea schemei de ajutor de stat IMM INVEST PLUS şi a componentelor acesteia - IMM INVEST ROMÂNIA, AGRO IMM INVEST, IMM PROD, GARANT CONSTRUCT, INNOVATION şi RURAL INVEST.

Astfel, prin prezentul proiect se propune *majorarea plafonului total al garanţiilor* care pot fi acordate în cadrul schemei de ajutor de stat pe perioada de valabilitate, respectiv până la data de 31 decembrie 2023, de la 17.750.000.000 de lei, echivalentul în lei a aproximativ 3.590.000.000 de euro până la *24.300.000.000 de lei, echivalentul în lei a aproximativ 4.925.230.000 de euro*. Prin implementarea modificărilor propuse,*se va asigura accesul la măsurile de ajutor* acordate în cadrul schemei de ajutor de stat pentru un număr *maxim 31.208 de beneficiari*.

Totodată, se propune și *majorarea bugetul schemei de ajutor de stat* de la maximum 1.930.018.000 de lei, echivalentul în lei a aproximativ 390.320.000 de euro la*3.457.890.000 de lei, echivalentul în lei a aproximativ 695.753.000 de euro*.

**Documente**

[**Proiect Ordonanţă de urgenţă pentru modificarea Ordonanţei de urgenţă a Guvernului nr.992022 privind aprobarea schemei de ajutor de stat IMM INVEST PLUS.zip**](https://www.fonduri-structurale.ro/descarca-document/65462)

Propunerile, sugestiile şi opiniile cu privire la proiectele de acte normative, pot fi transmise la adresa de e-mail: publicinfo@mfinante.gov.ro, în termen de 10 zile calendaristice de la data publicării pe site.

Sursa: Ministerul Finanțelor

🏵🏵🏵

PNRR

Calendarul actualizat al apelurilor din cadrul PNRR

Ministerul Investițiilor și Proiectelor Europene a publicat vineri, 3 noiembrie 2023, calendarul apelurilor din cadrul Planului Național de Redresare și Reziliență actualizat la data de 25 octombrie 2023.

**Documente**

[Calendarul apelurilor actualizat la data de 25.10.2023.xlsx](https://www.fonduri-structurale.ro/descarca-document/65447)

Sursa: MIPE

🏵🏵🏵

Apeluri – Finanțări

Începând cu 14 noiembrie se pot depune proiecte în cadrul schemei de ajutor de minimis pentru creșterea competitivității produselor industriale - sesiunea IV

Ministerul Economiei, Antreprenoriatului și Turismului (MEAT) a anunțat că,***începând de marți, 14 noiembrie 2023, se deschide a patra sesiune de depunere a cererilor de  finanțare în baza schemei de ajutor de minimis „Sprijin acordat pentru implementarea Programului de creştere a competitivităţii produselor industriale”***.

Schema de ajutor de minimis se adresează întreprinderilor, inclusiv societăţilor cooperative, care activează în sectoarele industriei prelucrătoare şi al recuperării materialelor precum şi entităţilor din infrastructura pentru evaluarea conformităţii produselor industriale, asociaţiilor profesionale şi patronatelor de ramură.

Bugetul alocat este de 30 de milioane lei, din care au fost contractați 7.247.394 lei în sesiunile anterioare. În cadrul proiectelor contractate se pot efectua plăți până  la data de 31 decembrie 2027.

Sesiunea are o durată de 30 zile calendaristice și este cuprinsă în perioada 14 noiembrie – 13 decembrie 2023.

Cererile de finanțare, însoțite de documentele aferente Ghidului solicitantului se transmit la Registratura Ministerului Economiei, Antreprenoriatului și Turismului, Calea Victoriei nr.152, sector 1, București, menționându-se pe plic „Direcția Politici Industriale și Finanțări pentru Industrie – Programul de creştere a competitivităţii produselor industriale”, în intervalul orar: 8.30 – 17.00 de luni până joi și 8.30 – 14.30 vineri.

Orice solicitări pentru eventuale clarificări suplimentare referitoare la prevederile acestei scheme de ajutor de minimis pot fi transmise la adresa de e-mail: schema.compet@economie.gov.ro sau politici\_industriale@economie.gov.ro

Pentru mai multe informații puteți consulta rubrica [***alte finanțări***](https://www.fonduri-structurale.ro/alte-finantari/821/ajutor-de-minimis-cresterea-competitivitatii-produselor-industriale-sesiunea-iv).

Sursă: MEAT, preluare www.fonduri-structurale.ro

\*

159 de apeluri, în valoare de peste 10,88 miliarde de euro, se vor lansa în al patrulea trimestru!

MIPE a anunțat că Autoritățile de Management pentru programele aferente Politicii de Coeziune vor lansa, în trimestrul al patrulea al acestui an, 159 de apeluri de proiecte în valoare totală de peste 10,88 miliarde de euro, din care fonduri europene – peste 7,58 miliarde euro.

Dintre acestea, 92 de apeluri în valoare de 8,74 miliarde de euro vor fi lansate în cadrul Programelor Naționale și alte 67, în valoare de 2,14 miliarde de euro, prin Programele Regionale.

Sumele menționate vor finanța puncte cheie ale dezvoltării României, precum: sănătatea, educația, eficiența energetică, dezvoltarea infrastructurii de transport și a serviciilor publice esențiale (apă, deșeuri etc.), protecția mediului, digitalizarea, cercetarea și inovarea, dezvoltarea IMM-urilor, incluziunea socială, antreprenoriatul etc.

Pentru implementarea Politicii de Coeziune 2021-2027, România dispune de un buget în valoare de 46,44 miliarde euro, din care aproape 31 miliarde euro fonduri europene. Sumele alocate Politicii de Coeziune vor fi atrase prin 16 programe, 8 programe naționale și 8 regionale. Programele naționale, care dispun de un buget total de aproape 35 miliarde euro, sunt: Programul Transport, Programul Dezvoltare Durabilă, Programul Educație și Ocupare, Programul Incluziune și Demnitate Socială, Programul Sănătate, Programul Tranziție Justă, Programul Creștere Inteligentă, Digitalizare și Instrumente Financiare și Programul Asistență Tehnică. În același timp, pentru programele regionale a fost alocat un buget total de 11,50 miliarde euro, sumă ce va fi atrasă, la nivelul regiunilor țării, prin Programul Regional Nord Est, Programul Regional Sud Muntenia, Programul Regional Sud Est, Programul Regional Nord-Vest, Programul Regional Centru, Programul Regional Sud-Vest Oltenia, Programul Regional Vest și Programul Regional București-Ilfov.

**Documente**

[Calendarul apelurilor de proiecte trim. IV 2023.xlsx](https://www.fonduri-structurale.ro/descarca-document/65443)

Sursa: MIPE

\*

POIM: Ghidul privind dezvoltarea infrastructurii integrate de apă și apă uzată a fost actualizat!

Ministerul Investițiilor și Proiectelor Europene, prin Autoritatea de Management pentru Programul Operațional Infrastructură Mare (POIM), a publicat săptămâna trecută Ordinul nr. 5733/02.11.2023 pentru modificarea Ghidului Solicitantului – Condiții Specifice de accesare a fondurilor „Dezvoltarea infrastructurii integrate de apă și apă uzată”, pentru Programul Operațional Infrastructură Mare 2014-2020, aprobat prin Ordinul ministrului fondurilor europene nr. 383/2016.

Potrivit documentului, s-a modificat perioada de depunere a propunerilor de proiecte de la 31.03.2016 - 31.12.2023 la **31.03.2016 - 03.11.2023**.

**Documente**

[Ordin\_5733\_02.11.2023.pdf](https://www.fonduri-structurale.ro/descarca-document/65442)

Sursa: MIPE

\*

Ministerul Culturii: Băncile comerciale pot aplica pentru colaborare în implementarea schemei pentru sectorul cultural independent

Ministerul Culturii a lansat joi, 2 septembrie 2023, anunțul de parteneriat în vederea implementării Schemei de ajutor de minimis prevăzută de Ordinul ministrului culturii nr. 3453/2022 pentru aprobarea Schemei de ajutor de minimis pentru sectorul cultural independent, în vederea finanțării nerambursabile a sectorului cultural independent în perioada 2023-2024, cu modificările și completările ulterioare.

Băncile comerciale trebuie să îndeplinească următoarele cerinţe minime:

* să respecte prevederile Ordinului ministrului culturii nr. 3453 din 4 noiembrie 2022 privind aprobarea Schemei de ajutor de minimis pentru sectorul cultural independent, în vederea finanţării nerambursabile a sectorului cultural independent în perioada 2023-2024, cu modificările și completările ulterioare;
* să prezinte MC oferta de colaborare până la data de 15.11.2023, ora 17:00, prin EMAIL pe adresa selectiebanci@cultura.ro, semnată electronic;
* să semneze cu MC convenția de colaborare în maxim 5 zile de la selectare;
* să aibă cel puţin câte o sucursală în fiecare judeţ;
* să deschidă un cont de tranzit în care MC să poată vira sumele reprezentând ajutor de minimis aferent contractelor de finanțare;
* să faciliteze deschiderea de conturi dedicate de către beneficiarii Schemei;
* să acorde din contul de tranzit tuturor beneficiarilor sumele aferente ajutorului de minimis, conform contractului de finanțare încheiat de aceștia cu MC.

Selecţia băncilor comerciale se va face în funcţie de îndeplinirea cerinţelor de mai sus, precum şi a următorului criteriu:  zero comisioane la încasări/plăți în RON pentru tranzacțiile inter/intrabancare, exceptând comisioanele cu terții (ex: Transfond; BNR).

Selecţia băncilor comerciale se va face în maximum 3 zile lucrătoare de la expirarea termenului de depunere de oferte.

Va/vor fi selectată/selectate oferta/ofertele cea/cele care îndeplinesc toate condițiile de mai sus.

MC poate selecta mai multe bănci comerciale numai în situația în care ofertele acestora îndeplinesc cumulativ condițiile menționate mai sus.

La finalizarea înscrierilor, Comisia va proceda la analizarea ofertelor primite, prin comparație cu cerințele minime publicate în Anunțul de parteneriat. Dacă sunt necesare clarificări, acestea vor fi transmise pe adresele de poștă electronică ale băncilor.

Comisia își va încheia analizarea ofertelor cu decizia de admitere sau respingere a ofertelor primite. Decizia va fi publicată pe site-ul ministerului.

Oferta/Ofertele băncii/ băncilor admise pentru implementarea Schemei vor fi publicate pe pagina de internet a ministerului, astfel încât orice aplicant să cunoască ofertele tuturor băncilor admise pentru a putea alege, în cunoștință de cauză, banca cu care va implementa propria cerere de finanțare.

Contestații:

Băncile ale căror oferte au fost respinse pot depune contestații în termen de maximum 3 zile lucrătoare de la data publicării anunțului privind finalizarea procedurii de selecție.

Analizarea contestației se va face de către Comisia de contestații în termen de 3 zile lucrătoare de la data înregistrării contestației, iar decizia luată va fi publicată pe site-ul ministerului.

Reamintim faptul că la**1 noiembrie 2023 s-a lansat apelul destinat sectorului cultural independent.** Cererile pot fi depuse până la data de 4 decembrie 2023. Mai multe informații sunt disponibile [***aici***](https://www.fonduri-structurale.ro/stiri/32572/s-a-lansat-apelul-aferent-schemei-de-ajutor-de-minimis-dedicate-sectorului-cultural-independent-din-romania).

 Sursa: Ministerul Culturii

\*

PR Vest 2021-2027: S-a dat startul depunerii proiectelor pe apelul destinat instituțiilor de învățământ superior de stat

Începând de vineri, 3 noiembrie 2023, universitățile din Regiunea Vest pot depune proiecte în cadrul apelului destinat instituțiilor de învățământ superior de stat, lansat prin Programul Regional Vest 2021-2027, potrivit unui comunicat oficial emis de Agenția de Dezvoltare Regională Vest.

Prin această intervenție se vor finanța dotarea/ echiparea/ modernizarea/ reabilitarea infrastructurii educaționale universitare de stat, precum și implementarea de activități de creștere a calității și accesului la educație, inclusiv pentru dezvoltarea de noi specializări, de tipul celor finanțate prin Fondul Social European Plus (FSE+).

21 de milioane de euro vor avea la dispoziție universitățile de stat din regiune, pentru creșterea performanțelor în educație și a relevanței pe piața muncii.

Instituţiile eligibile sunt:

* Universitatea „Aurel Vlaicu” din Arad;
* Universitatea din Petroșani;
* Universitatea Politehnică Timișoara;
* Universitatea de Științele Vieții „Regele Mihai I Al României” din Timişoara;
* Universitatea de Vest din Timișoara;
* Universitatea de Medicină și Farmacie „Victor Babeș” din Timișoara;
* Centrul Universitar al Universității „Babeș-Bolyai” Cluj-Napoca din Reșița.

Apelul este de tip necompetitiv, cu depunere la termen. Perioada de depunere a proiectelor se încheie în 3 august 2024, ora 08:00.

**Documente**

[Corrigendum nr. 1\_Ghid de finantare\_Universitati\_26.10.2023.pdf](https://www.fonduri-structurale.ro/descarca-document/65440)

Sursa: ADR Vest

\*

PS PAC 2027: Au fost lansate primele sesiuni de primire a cererilor de finanțare pentru investiții în agricultură și pentru dezvoltarea infrastructurii rurale

Agenția pentru Finanțarea Investițiilor Rurale a lansat, începând cu 2 noiembrie 2023, primele sesiuni de primire a cererilor de finanțare pentru investiții în agricultură și pentru dezvoltarea infrastructurii rurale, cu fonduri disponibile prin Planul Strategic pentru Politica Agricolă Comună 2023 – 2027 (PS PAC 2027).

Astfel, sesiunea de depunere pentru proiectele finanțate prin intervențiile DR 27 – Crearea/ modernizarea infrastructurii de acces agricole și DR 28 – Crearea/ modernizarea infrastructurii rutiere de bază din spațiul rural se desfășoară în perioada 2 noiembrie 2023 – 29 februarie 2024.

Alocarea financiară pentru DR 27 este de 100.000.000 de euro, iar pentru DR 28 sunt disponibile fonduri în valoare de  200.988.235 de euro.

Solicitările de finanțare pentru DR 30 – Sprijin pentru instalarea tinerilor fermieri se depun online în intervalul 2 noiembrie – 31 ianuarie 2024, fonduri disponibile fiind de 250.691.764 de euro, împărțite astfel: componenta națională 175.484.235 de euro și componenta zona montană 75.207.529 de euro.

„Fondurile acordate pentru construcția, extinderea, modernizarea drumurilor agricole către ferme prin intervenția DR-27, cât și pentru construcția, extinderea, modernizarea rețelelor de drumuri de interes local prin intervenția DR-28 sunt 100% nerambursabile, iar valoarea maximă acordată pentru un proiect ajunge la 1.000.000 de euro. Pentru tinerii fermieri, finanțarea prin intervenția DR-30 este, de asemenea, 100% nerambursabilă. De aceste fonduri pot beneficia fermierii care acționează în nume propriu și sunt organizați ca microîntreprindere sau ca întreprindere mică (exemplu: PFA, II, IF). Pot accesa intervenția DR-30 și persoanele juridice unde un tânăr fermier se instalează și exercită un control efectiv în ceea ce privește luarea deciziilor referitoare la gestionarea exploatației agricole. Valoarea sprijinului acordat pe care îl poate obține un tânăr fermier este de 70.000  de euro” a precizat George Chiriță, Directorul general al AFIR.

Pragul minim de selecție a proiectelor este de 40 de puncte pentru intervenția DR-27 și de 30 de puncte pentru DR-28 și DR-30. De asemenea, pragul de calitate lunar pentru prima etapă de depunere (noiembrie 2023) este de 90 de puncte în cazul intervențiilor DR-27 și DR-28 și de 85 de puncte pentru DR-30. Pragurile de calitate scad treptat lunar, până la pragul minim.

**Documente**

[ghid-dr-27-pentru-postare-04102023.pdf](https://www.fonduri-structurale.ro/descarca-document/65435)

[ghidul-solicitantului-dr-28.pdf](https://www.fonduri-structurale.ro/descarca-document/65436)

[ghidul-solicitantului-dr-30.pdf](https://www.fonduri-structurale.ro/descarca-document/65437)

Sursa: AFIR

\*

AFIR: Începând cu 20 noiembrie se pot depune proiecte în cadrul Intervenției DR 37 – Transfer de cunoștințe

Agenția pentru Finanțarea Investițiilor Rurale (AFIR) a anunțat lansarea sesiunii de depunere a Cererilor de finanțare aferente Intervenției DR 37 – Transfer de cunoștințe, în perioada **20.11.2023, ora 09.00 – 22.03.2024, ora 16.00.**

Obiectivul acestei intervenții constă în modernizarea sectorului agricol prin sprijinirea schimbului de cunoștințe și diseminarea rezultatului final între actorii implicați, în vederea asigurării unui flux optim de cunoștințe.

Domeniile de formare profesională din cadrul DR 37 – Transfer de cunoștințe:

* eco-scheme;
* cunoștințe în materie de mediu, climă și eficiență a utilizării resurselor în cadrul exploatațiilor agricole.

Beneficiarii eligibili sunt furnizori de formare profesională prin utilizarea costurilor unitare standard și a platformei online prin care se vor implementa proiectele de formare profesională.

Furnizorii de formare profesională interesați de depunerea de cereri de înregistrare și cereri de finanțare se vor înscrie online, accesând următorul [***link***](https://depuneredr37.afir.ro/).

**Documente**

[gs-dr-37.pdf](https://www.fonduri-structurale.ro/descarca-document/65463)


Sursa: AFIR

🏵🏵🏵

Din Actualitatea Europeană

Comisia consultă statele membre cu privire la propunerea de ajustare parțială a calendarului de revocare treptată a cadrului temporar de criză și de tranziție

Comisia consultă statele membre cu privire la propunerea de ajustare parțială a calendarului de revocare treptată a cadrului temporar de criză și de tranziție privind ajutoarele de stat, în perspectiva perioadei de încălzire de la iarnă.

Comisia Europeană a adresat statelor membre, spre consultare, un proiect de propunere de ajustare parțială a calendarului de revocare treptată a prevederilor cadrului temporar de criză și de tranziție privind ajutoarele de stat, menit să ofere un răspuns la criza cauzată de agresiunea Rusiei împotriva Ucrainei și la scumpirea fără precedent a prețurilor la energie.

De la izbucnirea războiului Rusiei împotriva Ucrainei și în contextul efectelor sale directe și indirecte asupra economiei UE, cadrul temporar de criză privind ajutoarele de stat, adoptat la [23 martie 2022](https://ec.europa.eu/commission/presscorner/detail/ro/statement_22_1949), a oferit statelor membre posibilitatea de a oferi în timp util întreprinderilor aflate în dificultate un sprijin proporțional și cu o țintă bine definită. Datorită cadrului, statele membre au putut să acționeze rapid și eficace pentru a ajuta întreprinderile afectate de incertitudinile economice semnificative, de perturbarea fluxurilor comerciale și a lanțurilor de aprovizionare, precum și de creșterile excepțional de mari și neașteptate ale prețurilor, în special la gaze naturale, energie electrică, dar și la numeroși alți factori de producție și la materii prime, precum și la bunurile primare. În ansamblul lor, aceste efecte au cauzat o perturbare gravă a economiilor tuturor statelor membre într-o multitudine de sectoare economice.

La [9 martie 2023](https://ec.europa.eu/commission/presscorner/detail/ro/ip_23_1563), Comisia a adoptat cadrul temporar de criză și de tranziție, care a modificat și a prelungit parțial în timp cadrul temporar de criză și încurajează luarea de măsuri de sprijin în sectoarele esențiale pentru tranziția la o economie cu zero emisii nete, în concordanță cu [Planul industrial al Pactului verde](https://ec.europa.eu/commission/presscorner/detail/ro/ip_23_510).

Pe măsură ce continuă războiul de agresiune al Rusiei împotriva Ucrainei, situația economică a UE dă dovadă de reziliență la șocurile cu care s-a confruntat. [Previziunile economice din vara anului 2023](https://ec.europa.eu/commission/presscorner/detail/ro/ip_23_4408) elaborate de Comisie arată că economia UE continuă să crească, chiar dacă într-un ritm mai lent. Situația de pe piețele energiei și mai ales prețurile medii la gaz și energie electrică par să se fi stabilizat. Mai mult, riscul unor deficite de aprovizionare cu energie s-a atenuat, inclusiv datorită măsurilor luate de statele membre pentru a diversifica sursele de energie. În același timp, în previziunile economice din vara anului 2023 se indică faptul că războiul în curs al Rusiei împotriva Ucrainei și tensiunile geopolitice mai ample, în special în Orientul Mijlociu, continuă să fie o sursă de risc și de incertitudine.

În acest context, Comisia propune o **prelungire limitată, cu 3 luni,** a prevederilor care permit statelor membre să acorde în continuare **ajutoare cu un cuantum limitat** (secțiunea 2.1 din cadru) și **ajutoare prin care să se ofere compensații pentru prețurile ridicate la energie** (secțiunea 2.4 din cadru), **până la 31 martie 2024**. Statele membre vor putea astfel să își extindă schemele de sprijin, în cazurile în care acest lucru este necesar, și să se asigure că întreprinderile afectate în continuare de criză nu vor rămâne brusc fără sprijinul necesar în următoarea perioadă de încălzire de la iarnă. Conform secțiunii 2.4 din cadru, statele membre pot continua să ofere sprijin prin acoperirea unor părți din costurile suplimentare cu energia numai în măsura în care prețurile la energie depășesc în mod semnificativ nivelurile anterioare crizei.

Proiectul de propunere al Comisiei adresat astăzi statelor membre nu aduce atingere celorlalte prevederi ale cadrului temporar de criză și de tranziție. Celelalte secțiuni ale cadrului legate de criză (și anume, sprijinul pentru lichidități sub formă de garanții de stat și de împrumuturi subvenționate și măsurile vizând sprijinirea reducerii cererii de energie electrică) nu vor fi prelungite după data de expirare actuală, și anume **31 decembrie 2023.**Secțiunile care vizează accelerarea tranziției verzi și reducerea dependenței de combustibili nu sunt afectate de proiectul de propunere și vor rămâne în vigoare în baza cadrului actual până la 31 decembrie 2025.

Statele membre au acum posibilitatea de a formula observații cu privire la proiectul de propunere a Comisiei. Comisia intenționează să adopte modificarea limitată a cadrului temporar de criză și de tranziție în următoarele săptămâni, ținând seama de feedbackul primit de la statele membre.

**Context**

[Cadrul temporar de criză](https://eur-lex.europa.eu/legal-content/RO/TXT/?uri=CELEX%3A52022XC0324%2810%29&qid=1699097777027) pentru ajutoarele de stat, adoptat la [23 martie 2022](https://ec.europa.eu/commission/presscorner/detail/ro/statement_22_1949), a permis statelor membre să utilizeze flexibilitatea prevăzută de normele privind ajutoarele de stat **pentru a sprijini economia în contextul războiului purtat de Rusia împotriva Ucrainei**. Cadrul temporar de criză a fost modificat la [20 iulie 2022](https://ec.europa.eu/commission/presscorner/detail/ro/ip_22_4622) pentru a completa [pachetul de măsuri de pregătire pentru iarnă](https://ec.europa.eu/commission/presscorner/detail/ro/ip_22_4608) și în concordanță cu obiectivele [planului REPowerEU](https://ec.europa.eu/commission/presscorner/detail/ro/IP_22_3131). Cadrul temporar de criză a fost modificat din nou la [28 octombrie 2022](https://ec.europa.eu/commission/presscorner/detail/ro/IP_22_6468), în concordanță cu [Regulamentul privind o intervenție de urgență pentru abordarea problemei prețurilor ridicate la energie](https://eur-lex.europa.eu/legal-content/RO/TXT/?uri=CELEX:32022R1854) și cu [Regulamentul privind consolidarea solidarității printr-o mai bună coordonare a achizițiilor de gaze, prin indici de referință fiabili ai prețurilor și prin schimburi transfrontaliere de gaze](https://eur-lex.europa.eu/legal-content/RO/TXT/HTML/?uri=CELEX:32022R2576).

La [9 martie 2023](https://ec.europa.eu/commission/presscorner/detail/ro/ip_23_1563), Comisia a adoptat actualul [cadru temporar de criză și de tranziție](https://eur-lex.europa.eu/legal-content/RO/TXT/?uri=CELEX:52023XC0317(01)) cu scopul de a încuraja luarea de măsuri de sprijin în sectoarele esențiale pentru **tranziția la o economie cu zero emisii nete**, în concordanță cu [Planul industrial al Pactului verde](https://ec.europa.eu/commission/presscorner/detail/ro/ip_23_510).

Cadrul temporar de criză aflat în vigoare prevede că statele membre pot acorda următoarele tipuri de ajutoare:

* **ajutoare cu valoare limitată (secțiunea 2.1)**, sub orice formă, pentru întreprinderile afectate de criza actuală sau de sancțiunile și contramăsurile ulterioare, de până la 250 000 EUR în sectorul agriculturii și, respectiv, 300 000 EUR în sectorul pescuitului și acvaculturii și de până la 2 milioane EUR în toate celelalte sectoare;
* **sprijin pentru lichidități sub formă de garanții de stat și de împrumuturi subvenționate (secțiunile 2.2 și 2.3)**:  în cazuri excepționale și sub rezerva unor garanții stricte, statele membre le pot oferi furnizorilor de energie, pentru activitățile lor de comerciale, garanții publice cu o acoperire de peste 90 %, în cazul în care acestea sunt furnizate drept garanții financiare nefinanțate contrapărților centrale sau membrilor compensatori;
* **ajutoare prin care să se ofere compensații pentru prețurile ridicate la energie (secțiunea 2.4):**  ajutoarele, care pot fi acordate sub orice formă, le vor oferi compensații parțiale întreprinderilor, în special marilor consumatori de energie, pentru costurile suplimentare generate de creșterea excepțională a prețurilor la gaze și energie electrică. Cuantumul ajutorului individual poate fi calculat pe baza consumului anterior sau actual, ținând seama de necesitatea de a menține intacte stimulentele de piață pentru a reduce consumul de energie și pentru a asigura continuitatea activităților economice. În plus, statele membre pot oferi sprijin în mod flexibil, inclusiv sectoarelor mari consumatoare de energie afectate în mod deosebit, sub rezerva unor garanții pentru a evita supracompensarea și pentru a stimula reducerea amprentei de carbon în cazul ajutoarelor în valoare de peste 50 de milioane EUR. De asemenea, statele membre sunt invitate să ia în considerare, în mod nediscriminatoriu, stabilirea unor cerințe legate de protecția mediului sau de securitatea aprovizionării. Detalii suplimentare privind posibilitățile de sprijin în cazul unor prețuri ridicate la energie, inclusiv privind metodologia de calculare a cuantumurilor ajutoarelor individuale, sunt disponibile [aici](https://competition-policy.ec.europa.eu/document/404ba9f3-f687-4a18-ba08-391a1221836a_en);
* **măsuri de accelerare a introducerii energiei din surse regenerabile (secțiunea 2.5)**:  statele membre pot institui scheme de investiții în toate sursele regenerabile de energie, inclusiv hidrogenul din surse regenerabile, biogazul și biometanul, stocarea și căldura din surse regenerabile, chiar și prin pompe de căldură, cu proceduri de licitație simplificate care pot fi puse în aplicare rapid, cuprinzând, în același timp, garanții suficiente pentru respectarea condițiilor de concurență echitabile. În special, statele membre pot elabora scheme de ajutoare pentru o anumită tehnologie care necesită sprijin având în vedere mixul energetic național specific. Condițiile de acordare a ajutoarelor pentru proiecte mici și tehnologii mai puțin mature, cum ar fi hidrogenul din surse regenerabile, au fost simplificate prin renunțarea la condiția de a se trece printr-un proces de licitație competitiv, sub rezerva existenței anumitor garanții;
* **măsuri de facilitare a decarbonizării proceselor industriale (secțiunea 2.6)**: pentru a accelera și mai mult diversificarea aprovizionării cu energie, statele membre pot sprijini investițiile care vizează eliminarea treptată a combustibililor fosili, în special prin electrificare, eficiență energetică și trecerea la utilizarea hidrogenului produs din surse regenerabile de energie care respectă anumite condiții, cu extinderea posibilităților de a sprijini decarbonizarea proceselor industriale prin trecerea la combustibili pe bază de hidrogen. Statele membre au posibilitatea fie (i) să instituie noi sisteme bazate pe licitații, fie (ii) să sprijine direct proiecte, fără licitații, cu anumite limite în ceea ce privește ponderea sprijinului public per investiție. Se prevăd bonusuri specifice de tip top-up pentru întreprinderile mici și mijlocii, precum și pentru soluții deosebit de eficiente din punct de vedere energetic. În absența licitațiilor, s-a introdus o metodă suplimentară mai simplă pentru a se stabili nivelul maxim al sprijinului;
* **măsuri menite să sprijine reducerea cererii de energie electrică (secțiunea 2.7)**, în concordanță cu Regulamentul privind o intervenție de urgență pentru abordarea problemei prețurilor ridicate la energie, precum și
* **măsuri menite să accelereze și mai mult investițiile în sectoare-cheie pentru tranziția către economia cu zero emisii nete (secțiunea 2.8)**, favorizând sprijinirea prin investiții a fabricării unor echipamente strategice, cum ar fi bateriile, panourile solare, turbinele eoliene, pompele de căldură, electrolizorii și a captării, utilizării și stocării dioxidului de carbon, precum și favorizând producția de componente-cheie și producția și reciclarea materiilor prime esențiale aferente. Mai precis, statele membre pot concepe scheme simple și eficace de ajutoare, prin care să se ofere sprijin plafonat la un anumit procent din costurile de investiții până la valori nominale specifice, în funcție de localizarea investiției și de dimensiunea beneficiarului, cu posibilitatea unui sprijin mai mare pentru întreprinderile mici și mijlocii (IMM-uri), precum și pentru întreprinderile situate în regiuni defavorizate, pentru a se asigura faptul că se ține seama în mod corespunzător de obiectivele de coeziune. În plus, în cazuri excepționale, statele membre pot oferi un sprijin mai mare întreprinderilor individuale, dacă există un risc real ca investițiile să fie deturnate în afara Europei, sub rezerva unei serii de garanții. Mai multe informații cu privire la posibilitățile prin care pot fi sprijinite măsurile de accelerare a tranziției către o economie cu zero emisii nete sunt disponibile [aici](https://competition-policy.ec.europa.eu/document/ddb5f752-659a-41dc-9c39-fa01cc5eb880_en).

Entitățile ruse, belaruse și iraniene sancționate în legătură cu acțiuni care subminează sau amenință integritatea teritorială, suveranitatea și independența Ucrainei sunt excluse din domeniul de aplicare al acestor măsuri.

[Aici](https://competition-policy.ec.europa.eu/state-aid/temporary-crisis-and-transition-framework_en) sunt disponibile mai multe informații privind cadrul temporar de criză și tranziție și alte acțiuni întreprinse de Comisie pentru a aborda impactul economic al războiului Rusiei împotriva Ucrainei și pentru a promova tranziția către o economie neutră din punct de vedere al impactului asupra climei.

\*

Pachetul de extindere al Uniunii Europene

Pachetul de extindere al Uniunii Europene.

Astăzi, 8 noiembrie, Comisia Europeană a adoptat pachetul de extindere din 2023, care cuprinde o evaluare detaliată a situației actuale și a progreselor înregistrate de Albania, Bosnia și Herțegovina, Kosovo, Muntenegru, Macedonia de Nord, Serbia, Turcia și, pentru prima dată, Ucraina, Republica Moldova și Georgia pe traiectoria fiecăreia de aderare la Uniunea Europeană. Raportul se axează în special pe progresele înregistrate în punerea în aplicare a reformelor fundamentale, precum și pe furnizarea de orientări clare cu privire la prioritățile în materie de reforme pentru viitor. Aderarea este și va rămâne un proces bazat pe merit, care depinde în totalitate de progresele obiective realizate de fiecare țară.

Având în vedere rezultatele obținute de **Ucraina și Republica Moldova**, precum și eforturile în materie de reforme în curs, Comisia a recomandat Consiliului să deschidă negocierile de aderare cu ambele țări. Comisia recomandă, de asemenea, Consiliului să adopte cadrele de negociere după ce Ucraina și Republica Moldova vor adopta anumite măsuri esențiale. Comisia este pregătită să prezinte Consiliului, până în martie 2024, un raport cu privire la progresele legate de măsurile respective.

În cazul **Georgiei**, având în vedere rezultatele obținute, Comisia recomandă Consiliului să îi acorde statutul de țară candidată, cu condiția luării anumitor măsuri.

În ceea ce privește **Bosnia și Herțegovina**, Comisia recomandă deschiderea negocierilor de aderare de îndată ce se va atinge gradul necesar de respectare a criteriilor de aderare. Țara trebuie să depună eforturi suplimentare pentru a îndeplini prioritățile-cheie stabilite în Avizul Comisiei privind cererea sa de aderare la UE. Comisia va monitoriza în permanență progresele înregistrate și conformitatea în toate domeniile legate de deschiderea negocierilor și va prezenta un raport Consiliului cel târziu în martie 2024.

Președinta Comisiei Europene, Ursula **von der Leyen**, a declarat: *„Extinderea este o politică vitală pentru Uniunea Europeană. Completarea Uniunii este chemarea istoriei, perspectiva naturală a Uniunii noastre. Completarea Uniunii are, de asemenea, o puternică logică economică și geopolitică. Extinderile anterioare au demonstrat beneficiile enorme atât pentru țările care au aderat, cât și pentru UE. Cu toții avem de câștigat din acest proces.”*

În **Ucraina**, decizia de a-i acorda statutul de țară candidată la aderarea la UE a creat, în pofida războiului în curs, o dinamică puternică de reformă, cu un sprijin ferm din partea populației ucrainene. Datorită hotărârii de care au dat dovadă Guvernul și Parlamentul din Ucraina, s-au realizat **progrese substanțiale** în ceea ce privește punerea în aplicare a celor 7 măsuri prevăzute în [Avizul Comisiei Europene privind cererea de aderare la UE prezentată de Ucraina](https://eur-lex.europa.eu/legal-content/RO/TXT/?qid=1699437950275&uri=CELEX%3A52022DC0407). Ucraina a instituit un sistem transparent de preselecție a judecătorilor Curții Constituționale și a reformat organismele de guvernanță judiciară. Aceasta și-a îmbunătățit în continuare bilanțul în ceea ce privește investigațiile și condamnările în cazurile de corupție la nivel înalt și și-a consolidat cadrul instituțional. Ucraina a luat măsuri pozitive în cadrul unui efort mai amplu și sistemic de abordare a influenței oligarhilor. Țara și-a demonstrat, de asemenea, capacitatea de a realiza progrese în ceea ce privește alinierea la acquis-ul UE, chiar și în contextul războiului.

**Republica Moldova a înregistrat progrese importante** în ceea ce privește îndeplinirea celor 9 măsuri stabilite în Avizul Comisiei privind cererea Republicii Moldova de aderare la UE. Aceasta a lansat o reformă cuprinzătoare a justiției în urma recomandărilor Comisiei de la Veneția, inclusiv prin evaluarea judecătorilor și procurorilor importanți. Și-a reformat organismele anticorupție și a crescut numărul investigațiilor și al condamnărilor în cazurile de corupție. A adoptat un plan de acțiune privind eliminarea oligarhiilor, pe care îl pune în aplicare conform unor termene stabilite. O nouă legislație de instituire a unui mecanism de confiscare contribuie la combaterea criminalității organizate. Țara a adoptat o strategie referitoare la administrația publică și aplică reforma la toate nivelurile. S-au depus eforturi pentru a reforma gestionarea finanțelor publice și s-au adoptat acte legislative de reformare a sectorului achizițiilor publice. Republica Moldova a sporit participarea societății civile la procesul decizional și a consolidat protecția drepturilor omului.

**Georgia** a luat măsuri pentru a consolida angajamentul față de UE și a accelerat ritmul reformelor în ultimele luni. Pentru a aborda cele douăsprezece priorități identificate în Avizul Comisiei privind cererea sa de aderare, Georgia a adoptat acte legislative și măsuri de politică referitoare la egalitatea de gen, la combaterea violenței împotriva femeilor și a criminalității organizate, precum și la luarea în considerare a hotărârilor Curții Europene a Drepturilor Omului. A fost prezentată o reformă judiciară, dar se impune în continuare o reformă holistică a Consiliului Superior al Justiției. Georgia a transmis Comisiei de la Veneția, în vederea obținerii unui aviz, o serie de legi, precum și planul său de acțiune pentru eliminarea oligarhiilor. S-a adoptat o strategie de protecție a drepturilor omului și este în curs de elaborare un plan de acțiune. S-a încheiat un memorandum de cooperare cu reprezentanții societății civile. Construirea unui consens politic puternic între partide ar contribui la abordarea polarizării și ar accelera traiectoria sa europeană.

**Balcanii de Vest**

Progresele în ceea ce privește reformele necesare pentru aderarea la UE au stagnat în mare măsură, deoarece **Muntenegru** a suferit de pe urma polarizării accentuate și a instabilității politice în perioada de raportare. UE salută constituirea noului parlament și formarea guvernului; ne așteptăm ca acesta să își demonstreze rapid capacitatea și angajamentul față de traiectoria aderării Muntenegrului la UE și să realizeze reformele aferente.În general, progresele înregistrate în cadrul negocierilor de aderare vor depinde de reformele din domeniul statului de drept (și anume îndeplinirea criteriilor de referință intermediare stabilite în capitolele 23 și 24). Muntenegru continuă să se alinieze pe deplin la politica externă și de securitate comună.

**Serbia** a continuat punerea în aplicare a reformelor legate de aderarea la UE, inclusiv în domeniul statului de drept. A început să pună în aplicare amendamentele constituționale din 2022 pentru a consolida independența sistemului judiciar și a adoptat o nouă legislație privind mass-media. Punerea în aplicare a acestei legislații poate îmbunătăți în mod semnificativ mediul de reglementare. Totuși, vor fi necesare modificări suplimentare pentru a asigura conformitatea deplină cu acquis-ul UE și cu standardele europene. În mod prioritar, Serbia trebuie să își îmbunătățească alinierea la politica externă și de securitate comună a UE, inclusiv la măsurile restrictive și declarațiile privind Rusia. Sunt necesare, de asemenea, eforturi și angajamente politice suplimentare pentru punerea în aplicare a reformelor din domeniul statului de drept. Evaluarea Comisiei potrivit căreia Serbia a îndeplinit din punct de vedere tehnic criteriile de referință pentru deschiderea grupului tematic 3 (Competitivitate și creștere favorabilă incluziunii) rămâne valabilă. Serbia trebuie să coopereze pe deplin și să ia toate măsurile necesare pentru a asigura tragerea la răspundere a celor responsabili de atacul violent asupra poliției din Kosovo din 24 septembrie și de atacul asupra KFOR din 29 mai. În ceea ce privește normalizarea relațiilor cu Kosovo, deși s-a ajuns la un acord în cadrul dialogului facilitat de UE, nici **Serbia**, nici **Kosovo** nu au început încă să pună în aplicare obligațiile care le revin și care sunt obligatorii pentru părți și reprezintă o componentă esențială a traiectoriilor lor europene.

În **Macedonia de Nord**, autoritățile au afirmat în mod constant că aderarea la UE rămâne obiectivul lor strategic. Macedonia de Nord continuă să se alinieze pe deplin la politica externă și de securitate comună (PESC) a UE. De asemenea, această țară a înregistrat unele progrese în domeniul justiției, libertății și securității, inclusiv în ceea ce privește lupta împotriva criminalității organizate și gestionarea migrației. În calitate de țară angajată în negocierile de aderare, Macedonia de Nord trebuie să realizeze progrese în punerea în aplicare a reformelor legate de aderarea la UE, inclusiv în ceea ce privește sistemul judiciar, lupta împotriva corupției și a criminalității organizate, reforma administrației publice, cuprinzând gestionarea finanțelor publice, și achizițiile publice. Macedonia de Nord s-a angajat să lanseze și să realizeze cu prioritate modificările constituționale relevante în vederea includerii cetățenilor care fac parte din alte popoare. Procesul de examinare analitică a acquis-ului UE a progresat fără probleme, iar autoritățile au demonstrat un nivel ridicat de angajament. În iulie, Comisia a prezentat Consiliului rapoartele de examinare analitică privind grupul tematic referitor la elementele fundamentale pentru Macedonia de Nord și așteaptă cu interes continuarea rapidă a procedurii, în vederea deschiderii negocierilor privind acest grup tematic până la sfârșitul anului.

**Albania** a continuat să își demonstreze hotărârea de a pune în aplicare reformele cerute de UE și de a înregistra progrese în ceea ce privește reformele din cadrul grupului tematic referitor la elementele fundamentale. Continuarea alinierii depline la PESC a UE a reprezentat, de asemenea, un semnal puternic al opțiunii strategice a țării de aderare la UE. Sunt necesare eforturi suplimentare în ceea ce privește libertatea de exprimare, chestiunile legate de minorități și drepturile de proprietate, precum și în domenii-cheie ale statului de drept, cum ar fi combaterea corupției și a criminalității organizate. Procesul de examinare analitică a acquis-ului UE a progresat fără probleme, iar autoritățile au demonstrat un nivel ridicat de angajament. În luna iulie, Comisia a prezentat Consiliului rapoartele de examinare analitică privind grupul tematic referitor la elementele fundamentale pentru Albania și așteaptă cu interes continuarea rapidă a procedurii. Comisia urmărește să deschidă negocierile de aderare privind grupul tematic 1 (elemente fundamentale) până la sfârșitul anului.

În **Bosnia și Herțegovina**, statutul de țară candidată acordat anul trecut a generat o dinamică pozitivă extrem de necesară. După alegeri a fost constituit rapid un nou guvern, ce a început să realizeze reforme, în special prin modificările care introduc verificări ale integrității în sistemul judiciar. Totuși, sunt necesare eforturi suplimentare, care vizează adoptarea unor reforme importante în domeniul statului de drept și al sistemului judiciar și continuarea reformelor constituționale și electorale – acestea reprezintă o prioritate absolută pentru a asigura drepturi egale pentru toți cetățenii. De asemenea, este important să se mențină ordinea constituțională a țării. Măsurile secesioniste și autoritare introduse în entitatea *Republika Srpska* nu sunt în concordanță cu traiectoria de aderare la UE. Sunt necesare eforturi suplimentare pentru ca Bosnia și Herțegovina să îndeplinească prioritățile-cheie stabilite în Avizul Comisiei privind cererea de aderare. Prin urmare, Comisia recomandă deschiderea negocierilor de aderare cu Bosnia și Herțegovina de îndată ce se va atinge gradul necesar de respectare a criteriilor de aderare.

**Kosovo** și-a menținut angajamentul față de traiectoria sa europeană. A continuat să se alinieze pe deplin în mod voluntar la PESC a UE, inclusiv în ceea ce privește condamnarea războiului de agresiune al Rusiei împotriva Ucrainei și adoptarea de măsuri restrictive împotriva acesteia. În perioada de raportare s-au înregistrat realizări pe plan legislativ, inclusiv o reformă electorală importantă. Cu toate acestea, trebuie depuse mai multe eforturi, inclusiv în ceea ce privește planul de acțiune privind reformele în domeniul justiției. La 1 ianuarie 2024 va intra în vigoare liberalizarea vizelor pentru Kosovo. Situația din nordul Kosovo a fost afectată de mai multe crize, cea mai recentă fiind atacul violent împotriva poliției din Kosovo din 24 septembrie 2023. În ceea ce privește normalizarea relațiilor cu Serbia, deși s-a ajuns la un acord în cadrul dialogului facilitat de UE, nici **Kosovo**, nici **Serbia** nu au început încă să pună în aplicare obligațiile care le revin și care sunt obligatorii pentru părți și reprezintă o componentă esențială a traiectoriilor lor europene.

**Turcia** rămâne un partener-cheie pentru Uniunea Europeană și o țară candidată, dar negocierile de aderare stagnează din 2018, în conformitate cu decizia Consiliului European. Țara nu a inversat tendința negativă de îndepărtare de Uniunea Europeană și a continuat într-o măsură limitată reformele legate de aderare. Cooperarea cu Turcia în domenii de interes comun a continuat în sectoare esențiale precum combaterea terorismului, economia, energia, securitatea alimentară, migrația și transporturile. **Turcia** trebuie să ia măsuri decisive pentru a îmbunătăți în mod semnificativ alinierea la PESC a UE și pentru a accelera cooperarea în ceea ce privește prevenirea și detectarea eludării măsurilor restrictive. În urma sarcinilor încredințate de Consiliul European, Înaltul Reprezentant și Comisia vor prezenta Consiliului, în noiembrie, un raport privind situația actuală a relațiilor UE-Turcia, pe baza instrumentelor și a opțiunilor identificate de Consiliul European și în vederea continuării acțiunilor într-un mod strategic și orientat spre viitor.

**Etapele următoare**

Consiliului îi revine acum sarcina de a analiza recomandările prezentate astăzi de Comisie și de a lua decizii cu privire la etapele viitoare ale procesului de extindere.

**Informații suplimentare**

[Comunicarea Comisiei](https://neighbourhood-enlargement.ec.europa.eu/2023-communication-eu-enlargement-policy_ro)

***Pentru constatările și recomandările detaliate privind fiecare țară, a se vedea:***

**Albania**: [Notă de informare](https://ec.europa.eu/commission/presscorner/detail/ro/qanda_23_5612); [raport](https://neighbourhood-enlargement.ec.europa.eu/albania-report-2023_ro); [fișa informativă a țării](https://neighbourhood-enlargement.ec.europa.eu/albania-2023-enlargement-package-factsheet_ro)

**Bosnia și Herțegovina**: [Notă de informare](https://ec.europa.eu/commission/presscorner/detail/ro/qanda_23_5613); [raport](https://neighbourhood-enlargement.ec.europa.eu/bosnia-and-herzegovina-report-2023_ro); [fișa informativă a țării](https://neighbourhood-enlargement.ec.europa.eu/bosnia-and-herzegovina-2023-enlargement-package-factsheet_ro)

**Kosovo**: [Notă de informare](https://ec.europa.eu/commission/presscorner/detail/ro/qanda_23_5614); [raport](https://neighbourhood-enlargement.ec.europa.eu/kosovo-report-2023_ro); [fișa informativă a țării](https://neighbourhood-enlargement.ec.europa.eu/kosovo-2023-enlargement-package-factsheet_ro)

**Muntenegru**: [Notă de informare](https://ec.europa.eu/commission/presscorner/detail/ro/qanda_23_5615); [raport](https://neighbourhood-enlargement.ec.europa.eu/montenegro-report-2023_ro); [fișa informativă a țării](https://neighbourhood-enlargement.ec.europa.eu/montenegro-2023-enlargement-package-factsheet_ro)

**Macedonia de Nord**: [Notă de informare](https://ec.europa.eu/commission/presscorner/detail/ro/qanda_23_5627); [raport](https://neighbourhood-enlargement.ec.europa.eu/north-macedonia-report-2023_ro); [fișa informativă a țării](https://neighbourhood-enlargement.ec.europa.eu/north-macedonia-2023-enlargement-package-factsheet_ro)

**Serbia**: [Notă de informare](https://ec.europa.eu/commission/presscorner/detail/ro/qanda_23_5628); [raport](https://neighbourhood-enlargement.ec.europa.eu/serbia-report-2023_ro); [fișa informativă a țării](https://neighbourhood-enlargement.ec.europa.eu/serbia-2023-enlargement-package-factsheet_ro)

**Turcia**: [Notă de informare](https://ec.europa.eu/commission/presscorner/detail/ro/qanda_23_5630); [raport](https://neighbourhood-enlargement.ec.europa.eu/turkiye-report-2023_ro); [fișa informativă a țării](https://neighbourhood-enlargement.ec.europa.eu/turkiye-2023-enlargement-package-factsheet_ro)

**Ucraina**: [Notă de informare](https://ec.europa.eu/commission/presscorner/detail/ro/qanda_23_5631); [raport](https://neighbourhood-enlargement.ec.europa.eu/ukraine-report-2023_ro); [fișa informativă a țării](https://neighbourhood-enlargement.ec.europa.eu/ukraine-2023-enlargement-package-factsheet_ro)

**Republica Moldova**: [Notă de informare](https://ec.europa.eu/commission/presscorner/detail/ro/qanda_23_5629); [raport](https://neighbourhood-enlargement.ec.europa.eu/moldova-report-2023_ro); [fișa informativă a țării](https://neighbourhood-enlargement.ec.europa.eu/moldova-2023-enlargement-package-factsheet_ro)

**Georgia**: [Notă de informare](https://ec.europa.eu/commission/presscorner/detail/ro/qanda_23_5626); [raport](https://neighbourhood-enlargement.ec.europa.eu/georgia-report-2023_ro); [fișa informativă a țării](https://neighbourhood-enlargement.ec.europa.eu/georgia-2023-enlargement-package-factsheet_ro)

***Pentru informații cu caracter mai general:***


Fișă informativă – [Aderarea la UE pas cu pas](https://neighbourhood-enlargement.ec.europa.eu/factsheet-eu-accession-process-step-step_ro)

Fișă informativă - [Noul Plan de creștere pentru Balcanii de Vest](https://neighbourhood-enlargement.ec.europa.eu/factsheet-new-growth-plan-western-balkans_ro)

\*

Comisia prezintă un nou plan de creștere pentru Balcanii de Vest, care include granturi și împrumuturi în valoare de 6 miliarde EUR

Comisia prezintă un nou plan de creștere pentru Balcanii de Vest, care include granturi și împrumuturi în valoare de 6 miliarde EUR, pentru a accelera convergența economică a acestei regiuni cu UE.

Astăzi, 8 noiembrie, Comisia Europeană a adoptat un nou plan de creștere pentru Balcanii de Vest, care urmărește: să ofere țărilor din regiune posibilitatea de a beneficia de unele dintre avantajele aferente statutului de stat membru al Uniunii înainte de momentul aderării, să stimuleze creșterea economică și să accelereze convergența socioeconomică atât de necesară. Obiectivul ar trebui să fie acela de a permite partenerilor să intensifice ritmul reformelor și fluxul investițiilor, astfel încât procesul de extindere și creșterea economiilor lor să cunoască o accelerare semnificativă. În acest scop, a fost propus pentru perioada 2024-2027 un nou Mecanism de reformă și creștere pentru Balcanii de Vest, care dispune de fonduri în valoare de 6 miliarde EUR. Sumele vor fi puse la dispoziția beneficiarilor numai odată ce au fost realizate reformele convenite.

**Noul plan de creștere pentru Balcanii de Vest** se bazează pe **patru piloni**, care vizează:

1. **Consolidarea integrării economice cu piața unică a Uniunii Europene**, cu condiția ca partenerii din Balcanii de Vest să se alinieze la normele pieței unice și să își deschidă sectoarele și domeniile relevante către toți vecinii în același timp, în conformitate cu piața regională comună. Sunt propuse în acest sens șapte acțiuni prioritare:

1. libera circulație a mărfurilor;

2. libera circulație a serviciilor și a lucrătorilor;

3. accesul la zona unică de plăți în euro (SEPA);

4. facilitarea transportului rutier;

5. integrarea și decarbonizarea piețelor energiei;

6. piața unică digitală;

7.integrarea în lanțurile de aprovizionare industriale.

1. **Stimularea integrării economice între partenerii din Balcanii de Vest prin intermediul pieței regionale comune**, pe baza normelor și a standardelor UE, acest lucru putând duce la o creștere cu 10 % a economiilor lor;
2. **Accelerarea reformelor fundamentale**, inclusiv în ceea ce privește grupul tematic referitor la elementele fundamentale, prin sprijinirea perspectivei aderării europene a partenerilor din Balcanii de Vest, îmbunătățirea creșterii economice durabile, inclusiv prin atragerea de investiții străine, și consolidarea stabilității regionale;
3. **Majorarea asistenței financiare în sprijinul reformelor prin intermediul unui Mecanism de reformă și creștere pentru Balcanii de Vest pentru perioada 2024-2027**. Acesta este un nou instrument financiar propus, cu o valoare de 6 miliarde EUR, dintre care 2 miliarde EUR vor fi acordate sub formă de granturi, iar 4 miliarde EUR sub formă de împrumuturi concesionale, cu condiția îndeplinirii de către partenerii din Balcanii de Vest a anumitor reforme socioeconomice și fundamentale.

Ca parte a planului de creștere, fiecare partener din Balcanii de Vest va fi invitat să elaboreze o **agendă de reforme** pe baza recomandărilor existente, inclusiv a celor din pachetul anual de extindere și din programele de reformă economică ale țărilor. Această agendă de reforme va face obiectul consultărilor cu Comisia și va fi evaluată și adoptată de către aceasta.

Președinta Comisiei Europene, Ursula **von der Leyen**, a declarat: *Prin adoptarea astăzi a noului plan de creștere pentru Balcanii de Vest, în valoare de 6 miliarde EUR, aducem economiile din Balcanii de Vest mai aproape de UE. Potențialul acestui plan de creștere este extraordinar. Datorită acestuia, economia Balcanilor de Vest s-ar putea dubla în următorii 10 ani. Prin combinația sa de reforme și investiții, planul va permite Balcanilor de Vest* să beneficieze mai curând de domeniile-cheie ale pieței noastre unice, inclusiv de libera circulație a mărfurilor, a serviciilor și a lucrătorilor, de zona unică de plăți în euro, de transporturi, energie și piața unică digitală.

**Etapele următoare**

Propunerea referitoare la mecanism urmează să fie acum analizată de Parlamentul European și de Consiliu în cadrul pachetului de evaluare la jumătatea perioadei a CFM. Odată propunerea adoptată, cei șase parteneri ai noștri din Balcanii de Vest vor fi invitați să își prezinte agendele de reforme, în care să stabilească reformele socioeconomice și fundamentale pe care le vor întreprinde în perioada 2024-2027 pentru a stimula creșterea economică și convergența în conformitate cu planul de creștere. Ca o condiție prealabilă necesară în acest sens, Serbia și Kosovo trebuie să se angajeze în mod constructiv în dialogul facilitat de UE privind normalizarea relațiilor, condus de Înaltul Reprezentant.

**Context**

Convergența economică este un element esențial pentru apropierea țărilor din Balcanii de Vest de UE. În prezent, progresele în direcția convergenței dintre partenerii din Balcanii de Vest și UE nu sunt suficient de rapide, PIB-ul mediu pe cap de locuitor exprimat în parități ale puterii de cumpărare reprezentând, în cazul partenerilor noștri din Balcanii de Vest, între 30 % și 50 % din media UE.

Integrarea cu piața unică a UE a fost principalul motor al creșterii economice pentru toate țările care au aderat la UE. Impactul pozitiv pe care integrarea cu piața unică a UE îl are asupra PIB-ului unei țări și asupra nivelului veniturilor a fost demonstrat în mod clar în trecut.

**Pentru informații suplimentare**

[Comunicarea Comisiei privind noul plan de creștere](https://neighbourhood-enlargement.ec.europa.eu/2023-communication-new-growth-plan-western-balkans_en)

[Nota de presă cu întrebări și răspunsuri](https://ec.europa.eu/commission/presscorner/detail/en/qanda_23_5605)

Fișa informativă – [Un nou plan de creștere pentru Balcanii de Vest](https://neighbourhood-enlargement.ec.europa.eu/factsheet-new-growth-plan-western-balkans_ro)

[2023 Regulation proposal Reform and Growth Facility Western Balkans (europa.eu)](https://neighbourhood-enlargement.ec.europa.eu/2023-regulation-proposal-reform-and-growth-facility-western-balkans_en)   
Declarația comisarului Várhelyi în cadrul conferinței de presă cu privire la noul plan de creștere (va fi disponibilă ulterior)

\*

Comisia salută acordul politic privind transparența reglementării în materie de publicitate politică

Comisia Europeană salută acordul politic la care au ajuns Parlamentul European și Consiliul referitor la Regulamentul privind transparența publicității politice.

Acesta face parte din acțiunile Comisiei de protejare a integrității alegerilor și de sprijinire a unei dezbateri democratice deschise. În conformitate cu aceste noi norme, materialele publicitare politice vor trebui să fie marcate în mod clar ca atare și să indice cine a plătit pentru ele, suma plătită, alegerile, referendumul sau procesul de reglementare de care sunt legate și dacă vizează un public-țintă. Cetățenii vor putea recunoaște mesajele care încearcă să le modeleze opiniile și deciziile politice.

Tehnicile de vizare a unui public-țintă și de amplificare a impactului unui material publicitar politic vor fi disponibile numai pentru publicitatea politică online bazată pe datele cu caracter personal colectate de la persoana vizată și sub rezerva consimțământului, iar utilizarea datelor cu caracter personal sensibile va fi interzisă. Acest lucru va limita utilizarea abuzivă a datelor cu caracter personal în scopul manipulării potențiale a alegătorilor. Toate materialele publicitare politice online vor fi disponibile într-un registru online al comunicărilor cu caracter publicitar. Sponsorizarea materialelor publicitare din afara UE va fi interzisă cu trei luni înaintea alegerilor.

**Etapele următoare**

Acordul politic la care au ajuns Parlamentul European și Consiliul face în prezent obiectul aprobării oficiale de către colegiuitori. Comisia va depune eforturi pentru a sprijini respectarea timpurie a normelor, inclusiv în cadrul Codului de bune practici privind dezinformarea.

**Context**

Președinta **von der Leyen** a anunțat, ca parte a [orientărilor sale politice](https://ec.europa.eu/info/sites/default/files/political-guidelines-next-commission_ro.pdf), propuneri legislative menite să asigure o mai mare transparență în ceea ce privește publicitatea politică plătită. Comisia și-a prezentat propunerea la 25 noiembrie 2021.

În cadrul [Planului de acțiune pentru democrația europeană](https://eur-lex.europa.eu/legal-content/RO/TXT/?qid=1607079662423&uri=COM%3A2020%3A790%3AFIN), adoptat în decembrie 2020, Comisia a prezentat prima sa evaluare a provocărilor generate de publicitatea politică și a aspectelor legate de noile tehnici utilizate pentru vizarea unui public-țintă pe baza datelor cu caracter personal ale utilizatorilor. Indiferent dacă datele au fost obținute în mod legal sau nu, aceste tehnici pot fi utilizate în mod abuziv pentru a exploata vulnerabilitățile cetățenilor. Cetățenii UE au dreptul de a primi informații obiective, deschise și pluraliste.

Regulamentul se bazează pe legislația relevantă a UE, inclusiv pe [Regulamentul general privind protecția datelor](https://ec.europa.eu/info/law/law-topic/data-protection/eu-data-protection-rules_ro) („RGPD”) și pe [Regulamentul privind serviciile digitale](https://ec.europa.eu/info/strategy/priorities-2019-2024/europe-fit-digital-age/digital-services-act-ensuring-safe-and-accountable-online-environment_ro), și o completează, sprijinindu-se pe cadrul existent de protecție a datelor pentru a supraveghea cerințele privind vizarea unui public-țintă. În privința furnizorilor de servicii intermediare, regulamentul este în mod expres corelat cu cadrul de asigurare a respectării legii prevăzut în Regulamentul privind serviciile digitale. Regulamentul stabilește norme cuprinzătoare privind transparența, responsabilitatea și proiectarea sistemelor pentru publicitatea de pe platformele online, inclusiv publicitatea politică. Actualizarea Codului de bune practici de autoreglementare privind dezinformarea, pe baza [orientărilor Comisiei](https://digital-strategy.ec.europa.eu/ro/policies/code-practice-disinformation), completează Regulamentul privind transparența publicității politice.

**Informații suplimentare**

[Pagina web privind drepturile electorale – toate dosarele juridice și anexele](https://ec.europa.eu/info/policies/justice-and-fundamental-rights/eu-citizenship/electoral-rights_en)

[Planul de acțiune pentru democrația europeană](https://ec.europa.eu/commission/presscorner/detail/ro/IP_20_2250)

[Propunerea de regulament privind transparența publicității politice](https://eur-lex.europa.eu/legal-content/RO/TXT/?uri=CELEX%3A52021PC0731&qid=1699364339279)

\*

Plățile instant: Consiliul și Parlamentul ajung la un acord provizoriu

Consiliul și Parlamentul European au ajuns la un acord politic cu privire la propunerea privind **plățile instant**, care va **îmbunătăți disponibilitatea opțiunilor de plată instant în euro pentru consumatorii și întreprinderile** din UE și din țările SEE.

Noile norme vor **îmbunătăți autonomia strategică a sectorului economic și financiar european**, deoarece vor contribui la reducerea oricărei dependențe excesive de instituții și infrastructuri financiare din țări terțe. Îmbunătățirea posibilităților de mobilizare a fluxurilor de numerar va aduce beneficii cetățenilor și întreprinderilor și va permite servicii inovatoare cu valoare adăugată.

Plățile instant permit persoanelor să **transfere bani în zece secunde** în orice moment al zilei, inclusiv în afara programului de lucru, nu numai în interiorul aceleiași țări, ci și către un alt stat membru al UE. Acordul provizoriu ia în considerare particularitățile entităților din afara zonei euro.

Potrivit normelor convenite provizoriu, **prestatorii de servicii de plată precum băncile**, care oferă transferuri credit standard în euro, vor avea, de asemenea, **obligația de a oferi serviciul de trimitere și de primire a plăților instant în euro**. Eventualele comisioane care se aplică **nu** trebuie să fie **mai mari decât cele** care se aplică pentru transferurile credit standard.

Consiliul și Parlamentul au convenit că noile norme vor intra în vigoare după o perioadă de tranziție care va fi mai scurtă în zona euro și mai lungă în afara zonei euro, unde, pentru adaptare, este nevoie de mai mult timp.

Colegiuitorii au convenit să acorde acces pentru instituțiile de plată și instituțiile emitente de monedă electronică la sistemele de plăți, prin modificarea Directivei privind caracterul definitiv al decontării. Prin urmare, aceste entități vor fi supuse obligației de a oferi serviciul de trimitere și de primire de transferuri credit instant, după o perioadă de tranziție. Colegiuitorii au adăugat garanții adecvate pentru a se asigura că accesul instituțiilor de plată și al instituțiilor emitente de monedă electronică la sistemele de plată nu prezintă riscuri suplimentare pentru sistem.

În temeiul noilor norme, prestatorii de servicii de plată instant vor trebui să verifice concordanța dintre codul IBAN și numele beneficiarului pentru a alerta plătitorul cu privire la posibile erori sau fraude înainte de efectuarea unei tranzacții. Această cerință se va aplica și transferurilor obișnuite.

Consiliul și Parlamentul au inclus o clauză de revizuire care prevede obligația Comisiei de a prezenta un raport care să conțină o evaluare a evoluției comisioanelor pentru transferurile credit.

Context

Această inițiativă are loc în contextul **finalizării uniunii piețelor de capital**. În martie 2021 și aprilie 2022, Consiliul a adoptat concluzii în care a evidențiat utilizarea pe scară largă a plăților instant și a amintit obiectivul de **a dezvolta soluții de plată competitive și bazate pe piață la nivelul întregii UE**.

La 26 octombrie 2022, Comisia a prezentat o propunere de regulament privind transferurile credit instant în euro. Aceasta modifică și modernizează Regulamentul **privind zona unică de plăți în euro (SEPA)** din 2012 referitor la transferurile credit standard în euro, adăugându-i dispoziții specifice privind transferurile credit instant în euro.

Obiectivul proiectului de regulament este de a spori gradul de utilizare a transferurilor credit instant în euro și de a facilita accesul la aceste servicii pentru consumatorii și întreprinderile din Uniune. Vor exista următoarele **cerințe** în legătură cu plățile instant în euro:

* **asigurarea disponibilității universale a plăților instant în euro**, cu obligația ca prestatorii de servicii de plată din UE care oferă deja transferuri credit în euro să ofere și versiunea instant a acestora
* **asigurarea accesibilității din punct de vedere financiar a plăților instant în euro**, cu obligația ca prestatorii de servicii de plată să asigure faptul că prețul perceput pentru plățile instant în euro nu depășește prețul perceput pentru transferurile credit în euro tradiționale, care nu sunt instant
* **creșterea nivelului de încredere** în plățile instant, cu obligația ca prestatorii să verifice concordanța dintre numărul de cont bancar (IBAN) și numele beneficiarului comunicate de plătitor pentru a avertiza plătitorul înainte de efectuarea plății cu privire la o posibilă eroare sau fraudă
* **eliminarea dificultăților** din procesul de prelucrare a plăților instant în euro, menținând totodată eficacitatea verificării persoanelor care fac obiectul sancțiunilor UE, printr-o procedură prin care prestatorii de servicii de plată își vor verifica clienții cel puțin zilnic în raport cu listele de sancțiuni ale UE, în loc să examineze toate tranzacțiile una câte una
* [Poziția Consiliului înaintea negocierilor cu Parlamentul](https://data.consilium.europa.eu/doc/document/ST-9291-2023-INIT/en/pdf)
* [Propunerea Comisiei](https://www.consilium.europa.eu/en/documents-publications/public-register/public-register-search/results/?WordsInSubject=&WordsInText=&DocumentNumber=14125%2F22&InterinstitutionalFiles=&DocumentDateFrom=&DocumentDateTo=&MeetingDateFrom=&MeetingDateTo=&DocumentLanguage=EN&OrderBy=DOCUMENT_DATE+DESC&ctl00%24ctl00%24cpMain%24cpMain%24btnSubmit=)
* [Consiliul adoptă concluzii privind atingerea autonomiei strategice a sectorului economic și financiar european (comunicat de presă, 5 aprilie 2022)](https://www.consilium.europa.eu/ro/press/press-releases/2022/04/05/council-adopts-conclusions-on-strategic-autonomy-of-the-european-economic-and-financial-sector/)
* [Plățile de retail: Consiliul sprijină acțiunile vizând promovarea plăților instant și a soluțiilor de plată la nivelul UE (comunicat de presă, 22 martie 2021)](https://www.consilium.europa.eu/ro/press/press-releases/2021/03/22/retail-payments-council-supports-action-to-promote-instant-payments-and-eu-wide-payment-solutions/)
* [Finanțele digitale (informații generale)](https://www.consilium.europa.eu/ro/policies/digital-finance/)
* [Uniunea piețelor de capital (informații generale)](https://www.consilium.europa.eu/ro/policies/capital-markets-union/)

\*

Transparența și vizarea unui public-țintă în publicitatea politică: colegiuitorii UE au ajuns la un acord cu privire la noul regulament

Negociatorii din partea președinției Consiliului și a Parlamentului European au ajuns la un acord provizoriu cu privire la principalele elemente politice ale unui nou regulament privind transparența și vizarea unui public-țintă în publicitatea politică.

Regulamentul a fost elaborat pe fondul preocupărilor legate de pericolele pe care le reprezintă manipularea informațiilor și ingerințele străine în alegeri. Scopul său este de a le permite cetățenilor să recunoască mai ușor publicitatea politică, să înțeleagă cine se află în spatele acesteia și să știe dacă au primit un material publicitar care îi vizează în mod specific, astfel încât să fie capabili într-o mai mare măsură să facă alegeri în cunoștință de cauză.

Regulamentul va promova o dezbatere politică deschisă și echitabilă în statele membre, bazată pe informații obiective, transparente și pluraliste, și va asigura faptul că publicitatea politică este realizată cu respectarea deplină a drepturilor fundamentale, inclusiv a dreptului la viață privată.

Domeniul de aplicare al noilor norme

Potrivit acordului provizoriu, publicitatea politică este definită ca fiind pregătirea, plasarea, promovarea, publicarea, transmiterea sau difuzarea de mesaje:

* de către actori politici, pentru aceștia sau în numele lor, cu excepția cazului în care mesajele sunt de natură pur privată sau pur comercială sau
* care sunt de natură și sunt concepute să influențeze comportamentul de vot sau rezultatul unor alegeri, al unui referendum sau al unui proces legislativ sau de reglementare, la nivelul UE, la nivel național, regional sau local

Noul regulament va acoperi publicitatea politică ce este furnizată în mod obișnuit în schimbul unei remunerații, dar și publicitatea politică realizată prin activități interne, cum ar fi pregătirea materialelor publicitare politice în interiorul partidelor politice, și ca parte a unei campanii de publicitate politică.

În același timp, normele indică în mod clar că opiniile politice și alte materiale aflate sub responsabilitate editorială, precum și opiniile exprimate cu titlu personal nu fac obiectul regulamentului.

Norme privind vizarea unui public-țintă și distribuirea anunțurilor publicitare

Normele convenite provizoriu stabilesc, de asemenea, limite stricte în ceea ce privește utilizarea tehnicilor de vizare a unui public-țintă și de distribuire a anunțurilor publicitare.

Folosirea datelor cu caracter personal pentru vizarea unui public-țintă în publicitatea politică online va fi permisă numai dacă datele au fost colectate de la persoana vizată, care și-a dat consimțământul explicit și distinct pentru utilizarea lor în cadrul publicității politice.

În plus, va exista o interdicție generală privind crearea de profiluri prin utilizarea categoriilor speciale de date cu caracter personal, cum ar fi datele care dezvăluie originea rasială sau etnică sau opiniile politice.

Alte dispoziții

Pentru a preveni ingerințele externe, colegiuitorii UE au convenit, de asemenea, să le interzică sponsorilor din țări terțe să furnizeze servicii de publicitate cu trei luni înainte de alegeri sau de un referendum, permițând în același timp existența unor norme naționale mai stricte atunci când este cazul.

Colegiuitorii au stabilit că Comisia ar trebui să creeze un registru public european pentru materialele publicitare politice online, care să reunească și să pună la dispoziția publicului informații cu privire la toate materialele publicitare online și la notificările privind transparența aferente acestora.

Colegiuitorii UE au convenit, de asemenea, ca noile norme să se aplice după 18 luni de la intrarea lor în vigoare. Cu toate acestea, definițiile și așa-numita clauză de nediscriminare, care prevede că serviciile nu pot fi restricționate exclusiv pe baza locului unde își are reședința sau este stabilit sponsorul publicității politice, se vor aplica în timp util înaintea alegerilor pentru PE.

Etapele următoare

În săptămânile următoare vor continua lucrările la nivel tehnic pentru a finaliza detaliile noului regulament.

Odată ce aceste lucrări vor fi încheiate, acordul integral va trebui să fie confirmat de ambele instituții în plenul lor și să facă obiectul unei revizuiri juridico-lingvistice înainte de adoptarea formală.

* [Transparența și vizarea unui public-țintă în publicitatea politică: Consiliul își stabilește mandatul de negociere (comunicat de presă, 13 decembrie 2022)](https://www.consilium.europa.eu/ro/press/press-releases/2022/12/13/transparency-and-targeting-of-political-advertising-council-agrees-its-negotiating-mandate/)

\*

Victor Negrescu a fost ales chestor al Parlamentului European

**Victor Negrescu a fost numit joi prin aclamare în funcția de chestor al Parlamentului, pentru a o înlocui pe Monika Beňová (neafiliată, din Slovacia).**

Victor Negrescu (S&D, România) a fost singurul candidat. Pe baza Regulamentului de procedură al Parlamentului, un nou chestor este ales pentru a ocupa [un post vacant](https://www.europarl.europa.eu/doceo/document/RULES-9-2023-11-01-RULE-020_RO.html), în ordinea precedenței existente – astfel Victor Negrescu a devenit cel de-al treilea chestor al Parlamentului.

Cei cinci chestori ai Parlamentului [sunt responsabili în primul rând](https://www.europarl.europa.eu/doceo/document/RULES-9-2023-11-01-RULE-028_RO.html) de chestiunile administrative și financiare care privesc direct eurodeputații. Eurodeputații urmăresc să se asigure că dimensiunea grupurilor politice din Parlament reflectă în mare măsură componența [Biroului](https://www.europarl.europa.eu/infographic/who-s-who/the-bureau/index_en.html) (care cuprinde președintele și vicepreședinții, chestorii participând cu rol consultativ).

\*

Taxonomia UE: investiții verzi pentru a stimula finanțarea sustenabilă

**Pentru a impulsiona tranziția către investiții ecologice, UE a introdus norme care definesc activitățile verzi sau sustenabile**

De ce este necesară o definiție comună în UE pentru investiții sustenabile

Dezvoltarea durabilă necesită conservarea resurselor naturale și respectarea drepturilor omului și a drepturilor sociale. Este [din ce în ce mai urgent](https://www.europarl.europa.eu/news/ro/headlines/priorities/schimbarile-climatice/20191121IPR67110/parlamentul-european-declara-situatia-de-urgenta-privind-clima) și necesar ca efectele schimbărilor climatice să fie limitate și atenuate, iar acțiunile climatice joacă un rol important în acest sens.

UE s-a angajat să își reducă treptat [emisiile de gaze cu efect de seră](https://www.europarl.europa.eu/news/ro/headlines/priorities/schimbarile-climatice/20180305STO99003/reducerea-emisiilor-de-co2-obiective-si-masuri-ue). [Pactul verde european](https://www.europarl.europa.eu/news/ro/headlines/priorities/schimbarile-climatice/20200109STO69927/finantarea-combaterii-schimbarilor-climatice-EU1-000-de-miliarde-pentru-ue), inițiativa emblematică a UE în materie de acțiuni climatice, stabilește obiectivul de zero emisii nete până în 2050.

Pentru a atinge acest obiectiv, UE trebuie să investească în noi tehnologii.

Investițiile publice nu vor fi suficiente; pentru a finanța proiecte ecologice va fi nevoie de investitori privați. De aceea, sunt necesare criterii clare cu privire la ce anume este sustenabil și ecologic; în caz contrar, e posibil ca anumite fonduri să fie investite în proiecte de fațadă, care sunt verzi numai cu numele.

Unele state membre au început deja să dezvolte sisteme de clasificare. Standardele europene comune ar fi utile atât pentru companiile care doresc să obțină finanțare, cât și pentru investitorii care vor să sprijine proiecte sustenabile

Ce activități economice se califică drept „sustenabile”

În iunie 2020, eurodeputații au aprobat [Regulamentul privind taxonomia](https://eur-lex.europa.eu/legal-content/RO/TXT/?uri=CELEX:32020R0852) - un cadru legislativ care determină ce activități pot fi considerate sustenabile. Acesta stabilește un sistem de clasificare comun pentru UE, oferă claritate companiilor și investitorilor și încurajează o creștere a finanțării sectorului privat pentru tranziția spre neutralitatea climatică.

Regulamentul stabilește șase obiective de mediu și prevede că o activitate poate fi considerată sustenabilă din punctul de vedere al mediului dacă aduce o contribuție la oricare dintre acestea, fără a dăuna celorlalte.

Principiul „nu face rău” (care va fi definit mai precis de Comisia Europeană) garantează că activitățile economice care au mai multe efecte dăunătoare asupra mediului decât beneficii nu pot fi considerate sustenabile. Activitățile sustenabile din punctul de vedere al mediului ar trebui, de asemenea, să respecte drepturile omului și drepturile lucrătorilor.

Obiectivele de mediu sunt:

* atenuarea schimbărilor climatice (evitarea/reducerea emisiilor de gaze cu efect de seră sau creșterea eliminării gazelor cu efect de seră)
* adaptarea la schimbările climatice (reducerea sau prevenirea impactului negativ asupra climei actuale sau viitoare preconizate, sau a riscurilor de impact negativ)
* folosirea și protecția sustenabilă a resurselor de apă și a celor marine
* tranziția către[o economie circulară](https://www.europarl.europa.eu/news/ro/headlines/priorities/economia-circulara/20151201STO05603/economia-circulara-definitie-importanta-si-beneficii) (cu accent pe reutilizarea și reciclarea resurselor)
* prevenirea și controlul poluării
* [protejarea și refacerea biodiversității](https://www.europarl.europa.eu/news/ro/headlines/society/20200519STO79422/cum-sa-conservam-biodiversitatea-politica-ue) și a ecosistemelor

Alte acte normative ale Comisiei relevante

Regulamentul privind taxonomia, intrat în vigoare în iulie 2020, stabilește cadrul general pentru clasificarea activităților durabile, dar lasă la latitudinea Comisiei Europene elaborarea criteriilor tehnice care să determine dacă anumite proiecte contribuie la obiectivele de mediu.

Comisia a prezentat un [prim set de criterii în aprilie 2021](https://ec.europa.eu/commission/presscorner/detail/ro/ip_21_1804), iar acesta a intrat în vigoare în decembrie 2021.

Un alt set de norme, propus în februarie 2022, a permis **includerea energiei nucleare și a gazelor naturale ca activități economice durabile** din punct de vedere al mediului în anumite condiții. Parlamentul a dezbătut propunerea Comisiei și [a decis în iulie 2022 să nu formuleze obiecții](https://www.europarl.europa.eu/news/ro/press-room/20220701IPR34365/taxonomie-eurodeputatii-nu-se-opun-includerii-activitatilor-nucleare-si-gaziere) împotriva acesteia.

**Mai multe informații**

* [Obligațiuni verzi: mai multă transparență, fără greenwashing](https://www.europarl.europa.eu/news/ro/headlines/society/20230928STO06003/obligatiuni-verzi-mai-multa-transparenta-fara-greenwashing)
* [Fișa de procedură](https://oeil.secure.europarl.europa.eu/oeil/popups/ficheprocedure.do?reference=2018/0178(COD)&l=en)
* [Notă de informare a EPRS (aprilie 2019)](https://www.europarl.europa.eu/RegData/etudes/BRIE/2019/635597/EPRS_BRI(2019)635597_EN.pdf)
* [Întrebări și răspunsuri privind taxonomia în domeniul climei, care reglementează anumite activități din sectorul energiei nucleare și al gazelor](https://ec.europa.eu/commission/presscorner/detail/ro/qanda_22_712)

Sursa: 1. <https://romania.representation.ec.europa.eu/index_ro>

2. <https://www.consilium.europa.eu/>

3. <https://www.europarl.europa.eu/>

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/